Seni Politik Khalifah Muawiyah

Antara style politik Khalifah Muawiyah adalah sentiasa menundukkan musuhnya dengan kesantunan. Agak jarang Khalifah Muawiyah menggunakan kekerasan sepanjang pemerintannya melainkan beberapa kes seperti membunuh Imam Hujr bin Adi. Antara contohnya,

1. Khalifah Muawiyah tidak pernah menggunakan kekerasan menghadapi Saidina Hasan apabila beliau menyerahkan pemerintahan kepadanya. Bahkan Khalifah Muawiyah sentiasa mendermakan Saidina Hasan sejumlah wang yang besar dan memuliakannya sebagai cucu Rasulullah SAW. Begitu juga Saidina Husain, yang tetap dimuliakan Khalifah Muawiyah setelah kewafatan Saidina Hasan. Antara contoh hubungan baik Muawiyah dan Saidina Hasan adalah:

A. Di dalam Siyar A’lam Nubala karya Imam Al-Dzahabi Muawiyah ketika beliau menjadi khalifah. Khalifah Muawiyah berkata kepadanya “Aku akan memberi kamu sesuatu yang belum pernah aku berikan kepada sesiapapun sebelummu dan tidak akan pernah aku berikan kepada sesiapapun sesudahmu. Maka Khalifah Muawiyah memberikan 400 ribu dirham dan Saidina Hasan menerimanya. Di dalam sebuah riwayat juga disebut bahawa Saidina Hasan sentiasa mengunjungi khalifah Muawiyah setiap tahun dan khalifah Muawiyah memberinya 100 ribu dirham.

B. Di dalam dalam Tarikh Dimasyq karya ibn Asakir, Khalifah Muawiyah pernah mengirimkan 100 ribu dirham kepada Saidina Hasan. Apabila wang itu sampai kepadanya maka Saidina Hasan berkata kepada orang-orangnya “Barang siapa mengambil maka itu miliknya.” Khalifah Muawiyah juga pernah memerintahkan 100 ribu diberikan kepada Saidina Hussain lalu Saidina Hussain pun maka membahagikan 10 ribu dirham kepada 10 orang rakannya.

C. Di dalam Tarikh Dimashq Ibn Asakir juga menceritakan apabila khalifah Muawiyah berjumpa Saidina Hasan maka beliau akan berkata “selama datang cucu Rasulullah.”

D. Di dalam Tarikh Dimashq karya ibn Asakir turut menceritakan bahawa suatu tahun Saidina Hasan tidak datang kepada Khalifah Muawiyah dan khalifah Muawiyah juga tidak mengirim apa pun kepadanya. Maka Saidina Hasan ingin menulis surat untuk disampaikan kepada khalifah Muawiyah. Maka sebelum beliau menulis beliau tertidur. dalam mimpinya Saidina Hasan melihat Nabi SAW datang dan berkata kepadanya “Hasan mengapa kamu menulis kepada mahkluk memintanya memenuhi hajatmu dan meninggalkan Tuhanmu?” Maka Saidina Hasan menjawab “Lalu apa yang harus aku lakukan Wahai Rasulullah, hutangku bertambah.” Nabi menjawab “Ucapkanlah Ya Allah sesungguhnya aku memohon kepadamu dari setiap urusan di mana daya kekuatanku lemah dalam menghadapinya. Keinginanku tidak.”

2. Khalifah Muawiyah turut menggunakan Kaedah diplomasi dalam menghadapi saidina Qays bin Saad. Beliau adalah Sahabat Nabi SAW dan pemegang panji Ansar. Apabila berlaku konflik Amirul Mukminin Khalifah Ali dan Muawiyah, beliau adalah pendokong utama Khalifah Ali. Sokongannya terus berterusan sehingga zaman Amirul Mukminin Khalifah Hasan. Apabila Saidina Hasan menyerahkan jawatan kepada Muawiyah. Saidina Qays bersama 40 ribu tentera berpakat memerangi Khalifah Muawiyah. Namun Khalifah Muawiyah mengutus surat tawaran damai. Walaupun pada awalnya ditolak namun setelah penawaran bahawa Muawiyah akan menunaikan segala permintaan Qays berserta cop kuasanya, Qays berdamai dengan Khalifah Muawiyah dan tenteranya akan diberi perlindungan.

3. Khalifah Muawiyah turut menggunakan taktik ini untuk menundukkan Ziyad bin Abihi. Ziyad merupakan pendokong Utama Khalifah Ali dan seorang ahli politik yang bijak serta gabenor Khurasan. Walaupun Khalifah Hasan menyerahkan jawatan kepada Muawiyah, ziyad masih menetang Muawiyah. Namun Khalifah Muawiyah memanfaatkan Kebijakkan Saidina Al-Mughirah bin Syu’bah, maka ziyad bin Abihi bersetuju untuk tunduk di bawah Khalifah Muawiyah.

Khalifah Muawiyah mengiktirafnya sebagai anak Abu Sufyan serta melantiknya sebagai gabenor Iraq. Akhirnya Ziyad bin Abihi menjadi orang paling utama Khalifah Muawiyah dan memerintah Iraq dengan cemerlang walaupun menggunakan kaedah yang tegas. Kepercayaan Khalifah Muawiyah turut diberi kepada anaknya Ubaidillah bin Ziyad. Keluarga Ziyad terus mendapat kepercayaan kerajaa Bani Umayyah apabila anaknya Ubaidilah terus menjadi orang terpenting kerajaan sehingga terbunuh dengan kelompok at-Tawwabun pada zaman Khalifah Abdul Malik Bin Marwan.

Rujukan:

Daulah Umawiyah oleh dr.Yusuf al-isy (edisi terjemahan pustaka al-kauthar 2013)

al-a’lam al-islami fi al-ashr al-umawi oleh Prof Dr Abdussyafi muhammad Abdul Lathif (edisi terjemahan pustaka al-kauthar 2014)

Muawiyah bin Abu Sufyan Sakhsiyatuhu wa asrahu al-dawlah al-Sufyaniyah oleh dr.ali muhammad al-shalabi (edisi terjemahan darul Haq 2012)


Margaret Thatcher: Wanita Besi – Perdana Menteri Wanita Pertama British

“Mana-mana wanita yang faham masalah menguruskan rumah tangga akan lebih dekat untuk memahami masalah menguruskan negara.”

Semenarik-menarik kata-kata ini, menarik lagi diri tuan empunya. Mana tidaknya, dari seorang anak pemilik kedai runcit dia berjaya memanjat tangga politik sehingga berjaya menjadi perdana menteri. Tidak cukup dengan itu, dia juga berani mengambil risiko, memalu beduk, menarik negaranya ke dalam kancah peperangan. Merupakan perdana menteri wanita pertama British dan Perdana Menteri British yang paling lama berkhidmat dalam abad ke-20. Margaret Thatcher mendapat gelaran  Wanita Besi daripada seorang jurnalis Soviet oleh kerana pidato-pidatonya yang sering kedengaran pedas dan kritikal terhadap Soviet Union. Gelaran ini kemudiannya dilihat sangat sinonim dengan dirinya yang terkenal dengan ketegasan dalam mengambil keputusan sekalipun terpaksa berhadapan dengan risiko yang tinggi.

Margaret dilahirkan pada 13 Oktober 1925 di Grantham. Bapanya merupakan pengkhutbah methodist dan juga Datuk Bandar Grantham. Margaret mula cenderung untuk melibatkan diri dalam politik apabila terinspirasi dengan ceramah-ceramah bapanya. Dia juga mula aktif berpolitik sebagai Presiden Persatuan Konservatif Universiti Oxford apabila berjaya memperoleh biasiswa untuk melanjutkan pengajian di sana. Setelah menematkan pengajian, Margaret terus terjun dalam lapangan politik sebenar dan berkecimpung  dengan masyarakat.

Suatu hari, Margaret menghadiri Konferens Parti Konservatif, di mana buat pertama kalinya dia berjumpa dengan bakal suaminya, Denis Thatcher, seorang usahawan berjaya. Oleh sebab Margaret adalah anak pemilik kedai runcit dan dia juga adalah seorang wanita, dia menghadapi kesukaran untuk meyakinkan ahli partinya yang didominasi oleh lelaki untuk membenarkan dia  bertanding di kawasan Dartford mewakili parti tersebut dalam pilihan raya umum. Walau bagaimanapun, setelah dibenarkan untuk bertanding, Margaret gagal untuk memenangi kerusi kawasan Dartford . Enggan berputus asa, pada tahun 1959, Margaret sekali lagi menawarkan dirinya untuk bertanding. Tapi kali ini dia bertanding di kawasan yang berbeza iaitu Finchley dan membawa reputasi baru iaitu sebagai isteri kepada seorang usahawan yang berjaya. Akhirnya, Margaret berjaya memenangi kawasan tersebut dan mendapat kerusi di House of Commons.

Suara maki hamun dan gelak tawa benar-benar menggamat suasana dalam dewan parlimen. Setelah beberapa lama berkhidmat, Margaret sudah masak dengan karenah-karenah ahli parlimen. Walaupun dia merupakan satu-satunya ahli parlimen wanita, Margaret tidak semudahnya dibuli. Dia bijak mematahkan hujah-hujah pembangkang yang disasarkan kepadanya.

Dalam pilihan raya 1974, Parti Konservatif (kerajaan)  yang dipimpin oleh Edward Heath telah kalah kepada Parti Buruh (pembangkang). Ini sekaligus menyebabkan akar umbi parti mula mempersoalkan kewibawaan pemimpin tertinggi. Tapi sayangnya, tiada siapa yang berani bersuara. Walaupun Margaret merupakan orang kepercayaan Heath, tapi Margaret berpendapat Heath seorang pemimpin yang lemah dan dia telah melemahkan parti. Oleh kerana tiada siapa yang ingin bertindak, Margaret tiada pilihan lain selain dia sendiri menawarkan dirinya untuk menjadi presiden parti sekaligus mencabar Heath untuk bertanding dengannya merebut jawatan tersebut.

Pada awalnya, bukanlah tujuan asal Margaret bertanding mencabar Heath untuk benar-benar merebut jawatan presiden parti. Margaret berpendapat perbuatannya itu hanya akan menggegarkan parti dan menyedarkan ahli parti yang lain. Pucuk dicita ulam mendatang. Margaret mendapat sokongan penuh dari akar umbi, bukan sahaja untuk mengetepikan Heath dari jawatan ketua pembangkang, bahkan untuk terus memimpin parti itu merebut jawatan perdana menteri. Bagi menghadapi pilihan raya 1979, Margaret telah melakukan beberapa perubahan dari segi penampilannya agar dia kelihatan lebih “fit” untuk merebut jawatan perdana menteri. Margaret telah mengubah gaya rambut dan intonasi suaranya. Dia juga tidak lagi mengenakan topi.

Pada tahun 1979, sejarah tercipta apabila buat pertama kalinya British mengangkat seorang wanita sebagai perdana menteri apabila Parti Konservatif memenangi pilihan raya 1979. Berita tergempar penabalan Margaret sebagai Perdana Menteri British mendapat liputan antarabangsa.

Walau bagaimanapun, Margaret dikatakan telah mewarisi sebuah negara yang kesihatan ekonominya dalam keadaan kronik. Dia perlu berani mengambil keputusan yang tidak popular demi kebaikan negaranya. Sebagai contoh, pada tahun 1981, Margaret telah memperkenalkan polisi kewangan dan bajet tahunan yang ketat sekaligus menyebabkan kadar pengangguran meningkat. Keputusan ini diambil demi mengelakkan British daripada bankrap.  Pada tahun 1984 hingga 1985, kerajaan Margaret terpaksa berhadapan dengan mogok pelombong UK besar-besaran yang melibatkan 142,000 orang pelombong yang tidak berpuas hati dengan keputusan kerajaan untuk menutup industri perlombongan arang batu di negara tersebut. Margaret berpendapat industri perlombongan arang batu tidak lagi menguntungkan British. Tindakan ini telah menyebabkan sejumlah 26,000,000 orang hilang pekerjaan. Margaret juga dikatakan sanggup membiarkan 10 orang pelombong yang mogok mati kelaparan.

Jumaat, 2 April 1982, British telah digemparkan dengan berita penawanan Pulau Falkland oleh Argentina. Pulau Falkland merupakan tanah jajahan British yang terletak di Atlantik Selatan, jauh daripada British. Marah dengan berita tersebut, Margaret enggan menyelesaikan masalah ini dengan perbincangan diplomatik kerana dia berpendapat Argentina adalah penjenayah yang cuba mencuri tanah British. Sebaliknya dia telah mengutuskan 28,000 askar dan 100 buah kapal sejauh 12,000 batu semata-mata untuk merampas kembali Pulau Falkland sekaligus mengisytiharkan peperangan terhadap Argentina.

Walaupun Pulau Falkland dilihat tidak signifikan dari segi politik dan ekonomi, Margaret tetap berkeras untuk merebut kembali pulau tersebut yang dianggap sebagai tanggungjawabnya. Margaret juga orang yang bertanggungjawab di atas keputusan menenggelamkan kapal perang Argentina, ARA General Belgrano yang telah mengorbankan 320 orang anak kapal tersebut. Sebagai serang balas, Argentina telah mempeluru berpandukan kapal Pemusnah jenis 42 HMS Sheffield milik British sekaligus mengorbankan 20 orang anak kapalnya. Sebagai seorang ibu, Margaret dapat rasakan keperitan yang terpaksa dihadapi oleh keluarga yang kehilangan ahlinya akibat kecelekaan tersebut. Sebagai tanda simpati, dia telah menulis sendiri surat kepada setiap keluarga yang terlibat.

Setelah melalui 10 minggu yang memeritkan, akhirnya Perang Falkland ini berakhir dengan kemenangan di tangan British apabila Argentina menyerah kalah pada 14 Jun 1982. Berita kemenangan ini telah menaikkan semangat nasionalisme rakyat British sekaligus menaikkan reputasi Margaret di dalam dan luar negara. Hal ini ditambah pula dengan ledakan ekonomi UK di akhir tahun 1980-an dimana ekonomi British memuncak. Margaret telah melahirkan ramai jutawan yang digelar “Maggie’s millionaires”. Dari seorang perdana menteri yang paling dibenci, Margaret berubah menjadi buah hati seluruh rakyat British.

Sepanjang kariernya sebagai Perdana Menteri British, episod paling menarik bagi penulis adalah sewaktu pertembungannya dengan Perdana Menteri Malaysia ketika itu, Tun Dr. Mahathir Mohamad. Pada tahun 1981, Tun Mahathir telah memperkenalkan “Buy British Last Policy” sebagai serangan balas terhadap tekanan British ke atas Malaysia yang sekaligus memaksa Wanita Besi ini sendiri turun padang menyelesaikan masalah yang timbul.

Semuanya bermula apabila syarikat British menjual anak syarikat Guthrie kepada Multi-Purpose Holding kepunyaan MCA. Guthrie ketika itu memiliki tanah penanaman getah yang berkeluasan 200,000 ekar di Malaysia. Penjualan syarikat Guthrie ini bertentangan dengan Dasar Ekonomi Baru (DEB) yang mensasarkan 30% pemilikan korporat dikuasai oleh orang Melayu menjelang tahun 1990. Dasar ini bertujuan untuk merapatkan jurang pendapatan antara kaum di samping membasmi kemiskinan terutamanya dalam kalangan masyarakat Melayu yang paling terkesan dengan Dasar Pecah dan Perintah British.

Tindakan British ini telah meninggalkan kepada Malaysia tiada pilihan lain selain merampas kembali syarikat tersebut. Pada tanggal 7 September 1981, Malaysia melalui Permodalan Nasional Berhad (PNB) telah melancarkan “dawn raid” terhadap London Stock Exchange yang menatijahkan pengambil alihan Guthrie. Berita ‘rompakan’ London Stock Exchange dalam masa kurang daripada 4 jam oleh kerajaan Malaysia ini telah memberikan tamparan hebat kepada kerajaan British. Demi mengelakkan perkara yang sama berulang lagi, kerajaan British segera meminda peraturan London Stock Exchange.

Selain penjualan Guthrie , kerajaan British juga telah menekan kerajaan Malaysia dengan menaikkan yuran pendidikan pelajar luar negara sebanyak 3 kali ganda. Semestinya ini akan membebankan kerajaan Malaysia yang ketika itu menanggung 13,000 pelajar tajaan kerajaan di UK.

Pantang dicabar, Perdana Menteri Malaysia segera membalas serangan British ini dengan memperkenalkan “Buy British Last Policy”, di mana semua kontrak dan produk yang diimport daripada British mestilah mendapat kelulusan daripada Pejabat Perdana Menteri sendiri melalui sebuah surat permohonan yang disertakan dengannya senarai syarikat bukan British yang mampu menjadi pengganti. Birokrasi yang rumit ini akhirnya menyekat perdagangan di antara kerajaan Malaysia dan British. Tidak cukup dengan itu, Perdana Menteri Malaysia juga telah memboikot Commonwealth Head of Government Meeting (CHOGM) pada tahun 1981 dan 1983 sebagai tanda protes terhadap tekanan British.

Margaret berharap ketegangan ini akan berakhir dengan segera. Tidak seperti di Pulau Falkland, Wanita Besi ini tidak bercadang untuk menghantar 28,000 askar bersama 100 buah kapal untuk ‘mengajar’ Malaysia. Sebaliknya, dia telah mengutus Menteri Luarnya, Baron Carrington dan Menteri Pertahanannya, John Notts untuk berbincang dengan Perdana Menteri Malaysia agar isu ini diselesaikan secara diplomatik.

Usaha Margaret ini akhirnya menjadi sia-sia apabila Tun Mahathir tidak termakan dengan pujukan menteri-menteri British, bahkan Tun Mahathir telah bertindak merampas kembali Bukit Carcosa daripada British. Bukit Carcosa yang menempatkan Pesuruhjaya Tinggi British merupakan hadiah daripada Tunku Abdul Rahman kepada British apabila Malaya mencapai kemerdekaan. Nampaknya, kerajaan Malaysia benar-benar tak makan saman. Baru 24 tahun merdeka, sudah berani nak menconteng arang ke muka British. Merdeka pun di tangan mereka.

Ketegasan kerajaan Malaysia telah memaksa Mergaret sendiri menjemput Perdana Menteri Malaysia untuk ke London bertentang mata dengannya. Ketegangan ini akhirnya selesai dengan sebuah kata sepakat. Tun Mahathir mengumumkan “Buy British Last Policy” akan ditamatkan dan isu yuran pendidikan pelajar Malaysia juga telah diselesaikan. Selain itu, kerajaan British juga berjanji untuk membangun sumbangan bernilai 160 juta $ khusus untuk rawatan kesihatan pelajar Malaysia.

Pada tahun 1990, Margaret sekali lagi telah mengambil keputusan berani mati untuk memperkenalkan “Poll Tax”. Pengenalan “Poll Tax” yang disifatkan sebagai cukai yang tidak adil dan membebankan ini telah mencetuskan kebangkitan rakyat. Sepanduk yang bertulis “Can’t Pay, Won’t Pay” telah diarak diseluruh negara. Kali ini dia bukan sahaja tidak mendapat sokongan rakyat, dia juga gagal mendapat sokongan padu daripada kabinetnya sendiri. Dalam sebuah mesyuarat kabinet, Margaret dikatakan telah mengangkat suaranya apabila dia mendapati rata-rata daripada ahli kabinet tidak bersetuju dengannya atau tidak berani untuk memperkenalkan “Poll Tax”.

Ketidak sefahaman ini akhirnya mencapai kemuncak apabila Timbalan Perdana Menteri, Goeffray Howe meletakkan jawatan sebagai tanda protes. Tindakan ini kemudianya disusuli dengan salah seorang ahli kabinet iaitu Heseltine telah menawarkan dirinya untuk menjadi perdana menteri menggantikan Margaret. Margaret yang bersetuju untuk bertanding bagi mempertahankan jawatannya sebagai perdana menteri tidak mendapat sokongan rakyat dan akhirnya kalah.

Setelah melalui 3 pilihan raya umum dan berkhidmat selama 11 tahun setengah, Margaret pun meletakkan jawatan sebagai perdana menteri. Dia berasa terkilan dan amat kecewa dengan peristiwa ini. Walau bagaimanapun, Margaret percaya bahawa dia telah meninggalkan negaranya dalam keadaan yang lebih baik daripada waktu dia mula-mula menjadi perdana menteri. Margaret menghembuskan nafasnya yang terakhir pada 8 April 2013 ketika berumur 87 tahun di The Ritz Hotel akibat sakit strok.

Disebalik segala onak duri yang dilalui oleh Margaret sepanjang kehidupannya, kita tidak dapat nafikan bahawa Margaret telah membuktikan kepada kita bahawa wanita juga mampu dan berhak berjaya seperti mana seorang lelaki. Tetapi, sisi yang lebih menarik perhatian penulis pada Margaret ialah walaupun dia seorang perdana menteri, Margaret juga adalah seorang isteri dan ibu yang baik. Terdapat stigma dalam kalangan masyarakat kita yang percaya bahawa hanya wanita bujang mampu untuk berjaya, melakar sejarah dan mencipta nama. Pada pendapat penulis, pandangan ini adalah kurang tepat dan perlu diperbetulkan.

Sesunggunya, wanita yang memilih untuk hidup berumah tangga adalah lebih dekat untuk berjaya kerana sentiasa mempunyai penyokong di sisi untuk memberikan motivasi. Hal ini dapat dibuktikan melalui kata-kata Margaret dalam bukunya “The Downing Street Years”.

“Menjadi seorang perdana menteri menyebabkan anda berasa keseorangan.  Memang begitulah semestinya. Tetapi dengan Denis di sana, saya tidak pernah berkeseorangan. Dialah lelaki. Dialah suami. Dialah rakan.”


Asal Usul Kisah Aladdin Ada Kaitan Dengan Mongol?

Salah satu kisah Arabian Nights atau Hikayat Seribu Satu Malam yang paling terkenal ialah Aladdin dan Lampu Ajaib. Kisah ini memiliki segala unsur kisah fantasi yang sempurna: seorang anak yatim piatu yang jatuh cinta dengan puteri Sultan, jin dalam lampu ajaib, dan ahli sihir jahat yang merancang untuk memusnahkannya.

Bagaimana jika anda diberitahu bahawa kisah-kisah pengembaraan ini tak pernah wujud dalam Arabian Nights yang asal? Ia telah ditambah kemudian oleh seorang lelaki Perancis pada abad ke-18. Tapi bukankah ini kisah dari Timur Tengah? Apa kaitannya dengan Perancis?

Hollywood telah mempersembahkannya sebagai kisah Timur Tengah, berlatarkan Baghdad (dinamakan semula Agrabah dalam versi Disney). Tetapi dalam cerita asal, Aladdin berasal dari China.

Ya China, bukan Baghdad. Tapi, Aladdin jatuh cinta dengan puteri seorang Sultan. Sultan adalah gelaran pemerintah Islam yang diasaskan kaum Turki, dan bagaimana boleh ada Sultan di China?

Adakah Aladdin adalah kisah benar? Bagaimanakah seorang Perancis menulis cerita ini? Adakah kisah versi Disney itu tepat? Bagaimana China boleh ada Sultan?

Untuk menjawab setiap persoalan ini, mari kita bincangkan dahulu perkara yang kita mungkin sudah kenali: kisah di sebalik Arabian Nights.

Arabian Nights atau Hikayat Seribu Satu Malam (Alf Laylah wa-Laylah) ditetapkan di Parsi semasa era Empayar Sassaniyah (224–651 M). Shahryar, raja dan protagonis utama cerita, berasa ji.jik apabila mendapati isterinya curang. Dia membu.nuh isterinya kemudian mengahwini anak dara dan menghu.kum mereka ma.ti pada keesokan harinya selepas perkahwinan itu.

Shahryar menganggap setiap wanita tidak akan setia. Oleh itu, dengan membu.nuh mereka, dia telah menyelamatkan maruah diri, menurutnya.

Wazirnya bertanggungjawab memilih wanita-wanita malang ini.  Khabar angin tersebar selepas kaum wanita mula hilang secara misteri selepas perkahwinan mereka dengan raja. Akhirnya, wazir kehabisan calon isteri.

Anak perempuan wazir, Scheherazade, mengecewakan bapanya dengan secara sukarela mahu berkahwin dengan raja. Dia membuat Shahryar terpikat dengannya dengan menceritakan kisah yang dia tidak habiskan.

Raja ingin tahu apa yang berlaku seterusnya. Ini berlanjutan selama seribu satu malam di mana dia melahirkan dua orang anak untuk raja. Raja sangat terharu dengan penceritaannya sehingga dia bersetuju untuk berubah dan menjadikan dia permaisurinya.

Seribu Satu Malam ialah himpunan kisah yang diceritakan oleh Scheherazade kepada Shahryar. Walau bagaimanapun, dua kisah yang paling terkenal, Aladdin dan Ali Baba, tidak terdapat dalam naskah yang asal.

Jadi, bagaimanakah Aladdin dapat memasuki Seribu Satu Malam?

Antoine Galland, dilahirkan pada tahun 1646, bekerja sebagai orientalis untuk Kedutaan Perancis di Istanbul semasa pemerintahan Empayar Uthmaniyah. Dia fasih berbahasa Yunani dan telah mempelajari bahasa Parsi, Arab, dan Turki semasa pengembaraannya di Timur Tengah dan India.

Dia sangat tertarik dengan seni dan kesusasteraan Timur Tengah. Galland adalah orang pertama yang menterjemahkan Hikayat Seribu Satu Malam ke dalam bahasa Perancis, yang dikenali sebagai Les mille et une nuits.

Jilid pertama muncul pada tahun 1704, dan jilid ke-12 dan terakhir muncul pada tahun 1712. Ini adalah pendedahan kali pertama dunia Eropah terhadap kisah ini. Buku-buku itu mendapat sambutan segera.

Misteri menyelubungi asal usul cerita hikayat ini yang paling popular: Aladdin dan Ali Baba. Ahli sejarah mengesyaki bahawa Antoine Galland menambah cerita itu sebagai sebahagian daripada koleksi “kisah anak yatim”.

Mereka percaya Galland mengarang dua cerita ini. Ini kerana tidak ada manuskrip berbahasa Arab bagi kisah-kisah tersebut sebelum terjemahan Galland.

Menariknya, Aladdin bukanlah anak yatim piatu dalam cerita yang asal. Dia seorang pemuda pemalas yang tinggal bersama ibunya. Dan ia tidak berlaku di Timur Tengah, kisah Aladdin berlaku di China. Ada dua jin, bukan satu.  Badr al-Badour ialah nama puteri, bukan Jasmine.

Disney telah memasukkan sedikit elemen liberalisasi, dan begitu juga Antoine Galland. Tetapi tidak seperti Disney, apa yang dia lakukan di dunia hari ini akan dianggap plagiarisme dan pelanggaran harta intelek.

Siapa Aladdin Yang Sebenar?

Pada tahun 1688, Antun Yusuf Hanna Diab (lebih dikenali sebagai Hanna Diab), seorang lelaki Kristian Maronit yang dilahirkan di Aleppo, Syria. Pada masa itu Syria adalah sebahagian daripada Empayar Uthmaniyah.

Diab adalah seorang yang bersifat ingin tahu yang kuat dan penuh dengan semangat mengembara.  Malangnya, dia kehilangan bapanya ketika dia masih muda. Pada tahun 1707, dia bertemu Paul Lucas, seorang warga Perancis yang akan membawanya ke Perancis.

Lucas dan Diab memulakan perjalanan menarik yang bermula di Aleppo, dan termasuk perhentian di Tripoli, Sidon, Beirut, Cyprus, Mesir, Corsica, Livorno, Genoa, dan Marseille sebelum tiba di Paris pada tahun 1708.

Lucas mengesyorkan Diab menjawat satu jawatan di Perpustakaan Diraja di Paris. Di Paris juga, Diab bertemu Galland pada Mac 1709. Galland telah mencipta namanya sendiri di Eropah dengan jilid pertama Seribu Satu Malam. Walau bagaimanapun dia telah kehabisan cerita.

Hasilnya, dia mengajak Diab untuk berkongsi sedikit cerita. Kisah-kisah Diab kebanyakannya berdasarkan kenangan zaman kanak-kanaknya.

Aladdin kehilangan bapanya pada awal penceritaan, sama seperti pengalaman hidup Diab sebelum ini. Itu kerana Aladdin yang sebenarnya mungkin adalah Hannah Diab.

Ramai sarjana percaya Aladdin berdasarkan Diab kerana persamaan antara kisah Aladdin dan autobiografinya sendiri. Diab mencipta versi fantasi dirinya: seorang budak lelaki miskin yang jatuh cinta dengan anak perempuan Sultan, jin ajaib yang mengabulkan hasratnya, dan ahli silap mata jahat yang mahu memusnahkan Aladdin.

Dunia Aladdin adalah dunia yang Diab sentiasa inginkan. Ramai yang percaya imaginasinya didorong oleh istana Versailles yang mewah dan gaya kehidupan yang mewah di Paris.

Diab menceritakan kisah Aladdin kepada Galland, tetapi dia tidak pernah diberikan kredit. Malah, tidak ada sebutan langsung mengenai Hanna Diab dalam keseluruhan Les mille et une nuits.

Jika diimbas kembali jawatan yang Paul Lucas cadangkan kepada Diab di Perpustakaan Diraja, sebenarnya Antoine Galland juga mahukan jawatan itu. Dia cemburu dengan Diab, seorang pemuda berbakat fasih dalam beberapa bahasa, yang mengancam cita-cita Galland.

Galland, sudah tentu, mengambil kesempatan dari hubungan politiknya untuk menyuruh Diab dihantar pulang ke Aleppo. Namun Diab tidak membenarkan kisahnya hilang dari lembaran sejarah.

Autobiografi Diab ditemui di Vatican. Dia juga memberitahu beberapa cerita lain kepada Galland. Mereka adalah sebahagian daripada Seribu Satu Malam.  Malangnya, tidak ada yang dikreditkan kepadanya.

Tetapi Diab mempunyai pengakhiran yang bahagia. Dia memulakan syarikat kain dengan abangnya Abdallah selepas kembali ke Aleppo. Syarikat itu berjaya. Dia berkahwin, dan mempunyai keluarga yang besar.

Diab seorang yang pandai membaca. Pengetahuan geografinya adalah menyeluruh, dan dia mahir dalam isu semasa di seluruh dunia.

Jadi mengapa dia membayangkan Aladdin tinggal di China di bawah pemerintahan Sultan Islam sedangkan China tidak ada sultan Siapakah Sultan China?

Banyak pendapat berbeza-beza mengenai apa yang dimaksudkan oleh Hanna Diab apabila dia menyebut tentang “China”. Bagi orang Eropah, China adalah negeri Asia Timur yang jauh dan eksotik ketika itu.

Diab mungkin merujuk kepada negaranya sendiri iaitu Empayar Uthmaniyah dengan memanggilnya China. Oleh itu, Sultan Uthmaniyah mungkin menjadi salah satu  cerminan yang mungkin bagi Sultan China.

Tapi ini adalah penjelasan yang lemah.

Diab adalah seorang yang berpendidikan tinggi, dan tak mungkin dia akan merujuk kepada Empayar Uthmaniyah sebagai China. Untuk memahami apa yang terlintas dalam fikiran Diab, mari kita teliti landskap politik China pada abad ke-17.

Dinasti Qing memerintah China pada akhir abad ke-17. Mereka menggulingkan dinasti Ming sebelumnya, yang mempunyai ramai jeneral dan ahli politik Islam yang berkuasa. Salah seorang tokoh tersebut ialah

Laksamana Zheng He (Cheng Ho), seorang sida-sida Muslim, dan laksamana tentera laut Ming. Eksploitasinya mengakibatkan penguasaan maritim sepenuhnya oleh China pada awal abad ke-15 M.

Semasa pemerintahan Maharaja Zhengde, pengaruh dan kuasa umat Islam di China berada di kemuncaknya. Zhengde secara berperingkat melarang penyembelihan babi, yang membawa kepada khabar angin bahawa baginda telah memeluk Islam.

Namun, memandangkan kuasa yang dimiliki oleh maharaja China, jika khabar angin itu benar, ia tentu akan didedahkan kepada umum dan bukannya dirahsiakan.

Adakah Diab membayangkan Maharaja Zhengde sebagai Sultan China dalam kisah Aladdin? Kebarangkalian untuk ini adalah rendah kerana pemerintahan Maharaja Zhengde adalah lebih 150 tahun sebelum Diab dilahirkan.

Ketika itu, tanah besar China dikaitkan dengan kawasan yang diperintah oleh etnik Cina Han. Semasa era dinasti Han dan Tang, kaum Cina Han menguasai Lembangan Tarim dan sebahagian Asia Tengah. Oleh itu China adalah wilayah yang jauh lebih besar pada zaman itu berbanding hari ini.

Berikutan kebangkitan Empayar Mongol, China dan Timur Tengah berada di bawah satu kuasa politik. Laluan perdagangan Jalan Sutera berkembang pesat kerana penyatuan ini. Banyak barangan China, seperti porselin biru, diukir dalam bahasa Arab dan Parsi dan dijual di Timur Tengah.

Empayar Mongol berpecah kepada Dinasti Yuan di China, Kekhanan Chagatai yang berpangkalan di Asia Tengah, Ilkhaniyah yang berpangkalan di Parsi, dan Ulus Jochi yang berpangkalan di Eropah Timur.

Di Kekhanan Chagatai, keturunan Mongol telah memeluk Islam. Beberapa bekas kerajaan pengikut Kekhanan Chagatai yang menetap di China kemudian membentuk Kekhanan Kumul, kekhanan terakhir yang didominasi bangsa Turkik.

Kekhanan Kumul (1696–1930) terletak di wilayah Xinjiang moden, China, tanah air kepada penduduk Uighur Muslim. Bolehkah ia menjadi latar belakang yang mungkin untuk legenda Aladdin?

Peristiwa pada masa itu akan mencadangkan begitu. Dinasti Ming dan Dinasti Qing terikat dalam pertem.puran yang hangat pada pertengahan hingga akhir abad ke-17.  Hanna Diab dilahirkan sekitar tempoh ini (1688 M).

Kekhanan Chagatai dan Kekhanan Kumul menyokong dinasti Ming.  Dinasti Qing disokong oleh orang Korea dan syarikat Hindia Timur Belanda. Walaupun Dinasti Ming telah dikalahkan, penduduk di Xinjiang dan bahagian lain di China menentang pemerintah baru. Akhirnya, mereka semua ditundukkan pada abad ke-18.

Konflik ini menunjukkan bahawa sebahagian China berada di bawah pengaruh Islam. Oleh itu, terdapat kemungkinan besar bahawa “Sultan Cina” Aladdin adalah pemerintah Kekhanan Kumul.

Tidak kiralah penjelasan mana yang kita mahu percaya, seorang Sultan di China dengan tema Islamik dan Aladdin bukanlah suatu imaginasi yang diada-adakan.

Sejak zaman Dinasti Tang, China telah terdedah dengan dunia Islam. Dengan penak.lukan Mongol, ia menjadi sebahagian daripada alam yang sama. Hanna Diab sebagai seorang yang cendekiawan mungkin mengetahui peristiwa di zamannya. China yang kita lihat hari ini dengan China pada abad ke-17 adalah dunia yang berbeza.

Khan Kumul adalah pesaing terkuat untuk watak Sultan China yang misteri.

Abdullah Beg merupakan salah seorang Khan Kumul yang sezaman dengan Diab dan mungkin merupakan Sultan yang disebut dalam kisah Aladdin.

Manakala Aladdin berkemungkinan seorang budak Uighur tempatan. Tetapi bagaimana kita boleh begitu yakin? Tumpuan terhadap status etnik Jafar sebagai seorang ahli sihir jahat dari Maghribi (rujukan kepada Afrika Utara) menunjukkan bahawa Aladdin adalah orang tempatan di sekitar China. Seorang Muslim dari China yang diperintah oleh ‘Sultan’ tentulah orang Turki Uighur.

Agak mengecewakan, Hanna Diab yang menginspirasikan kisah asal meninggal dunia sebagai lelaki yang tak dihargai. Tetapi seperti Aladdin, dia mempunyai pengakhiran yang bahagia.

Hari ini, sukar untuk dipercayai bahawa seorang Sultan mungkin wujud di China, tetapi ini adalah satu kemungkinan. Dan sebenarnya dalam sejarah memang pernah wujud walaupun hanya sementara.

Du Wenxiu adalah pemimpin Cina Muslim semasa Pemberon.takan Panthay, sebuah pemberon.takan anti-Qing di China semasa era Dinasti Qing. Dia memakai gelaran sebagai Sultan Dali.

Kalau anda berminat dengan sejarah berkaitan dengan MONGOL, kami nak ajak anda untuk membeli buku keluaran terbaru kami, KITAB TAMADUN MONGOL di webstore kami: https://bit.ly/pratempahktmktr

RUJUKAN:

Bottigheimer, Ruth B (2014). East Meets West: Hannā Diyāb and The Thousand and One Nights’, Marvels & Tales.


Mumia Sami di Dalam Patung Buddha

Mumia seorang sami ditemui di dalam patung Buddha Cina berusia hampir 1,000 tahun.

Mumia di dalam patung dicat emas itu dipercayai milik Liuquan, seorang guru Buddha Sekolah Meditasi Cina yang meninggal dunia sekitar tahun 1100.

Patung itu dipamerkan pada 2014 di Muzium Drents sebagai sebahagian daripada pameran mumia. Ia dijadikan contoh mumifikasi diri, proses meditasi bertahun-tahun yang dilakukan oleh beberapa sami Buddha untuk mencapai matlamat tertinggi mereka.

Imbasan CT di Pusat Perubatan Meander, Belanda mendedahkan rangka duduk. Sampel yang diambil ialah rongga organ dan sisa kertas yang ditulis aksara Cina purba menunjukkan sami berstatus tinggi mungkin telah disembah sebagai Buddha.

Kewujudan mumia itu ditemui pada tahun 1996 apabila patung itu sedang dipulihara di Belanda. Ujian DNA dijalankan dan pasukan Belanda merancang untuk menerbitkan penemuannya dalam monograf yang akan datang.

Sami itu memumikan dirinya sendiri menggunakan satu amalan yang juga tersebar luas di Jepun dan diharamkan pada abad ke-19 iaitu sokushinbutsu. Prosesnya dijelaskan seperti berikut:

Untuk 1,000 hari pertama, sami-sami berhenti makan semua makanan kecuali kacang, biji, buah-buahan dan buah beri dan mereka melakukan aktiviti fizikal yang meluas untuk menghilangkan semua lemak badan.

Untuk seribu hari berikutnya, diet mereka dihadkan hanya pada kulit kayu dan akar. Pada penghujung tempoh ini, mereka akan minum teh beracun yang diperbuat daripada getah pokok Urushi, yang menyebabkan muntah dan kehilangan cecair badan dengan cepat.

Selepas lebih 6 tahun persiapan yang menyeksakan, rahib itu akan mengurung dirinya di dalam keranda batu dalam kedudukan yang dia tidak akan bergerak sehingga dia mati. Tiub udara kecil membekalkan oksigen ke keranda. Setiap hari, sami membunyikan loceng untuk memberitahu dunia luar bahawa dia masih hidup. Apabila loceng berhenti berdering, tiub itu dikeluarkan dan keranda itu dimeterai untuk tempoh 1000 hari terakhir upacara itu.

Sekiranya mayat itu ditemui dalam keadaan terpelihara, rahib itu dinaikkan kepada status Buddha, mayatnya dikeluarkan dari kubur dan diletakkan di sebuah kuil di mana dia disembah dan dihormati. Jika mayat itu telah reput, rahib itu dimasukkan semula di dalam kuburnya dan dihormati kerana ketabahannya, tetapi tidak disembah.

Oleh: Azizul Farhan

Nak lagi kisah-kisah budaya Cina yang sangat menarik? Mudah sangat bila bersama KITAB TAMADUN CINA. Boleh beli dengan diskaun menarik Jualan Pasca PBAKL di: https://bit.ly/kitabtamaduncina


Bendera Putih: Lambang Kekecewaan Rakyat

Beberapa hari ini kita dibanjiri dengan satu kempen kemasyarakatan yang dianjurkan oleh rakyat Malaysia sendiri, bertujuan bagi memastikan tiada sesiapa yang akan kelaparan di sepanjang menghadapi kri.sis Covid yang mengakibatkan kerajaan melaksanakan Perintah Kawalan Pergerakan selama berbulan lamanya.

Ini menyebabkan ramai rakyat tidak dapat melakukan pekerjaan dan hilang sumber pendapatan, bantuan dari kerajaan tidak akan mampu menampung keperluan rakyat sehingga akhir tahun ini. Jadi apa yang perlu dilakukan oleh rakyat yang sedang memerlukan bantuan adalah dengan memasang bendera putih di luar rumah mereka.

Rakyat Malaysia melancarkan gerakan dengan tagar #benderaputih di media sosial, ia bertujuan untuk mendesak mereka yang sedang bergelut dengan masalah kewangan dan memerlukan makanan dan barang keperluan agar mengibarkan bendera putih di luar kediaman mereka. Ini berikutan peningkatan kes bu.nuh diri di kalangan rakyat yang amat membimbangkan.

Gerakan ini mungkin menerima inspirasi dari gerakan yang sama telah dilakukan oleh orang awam di El Salvador dan Guetamala kira-kira pada tahun yang lalu, mereka juga melakukannya kerana kekangan pergerakan yang menutup sumber pendapatan mereka.

Namun gerakan ini mendapat beberapa tentangan dari ahli-ahli politik, terutamanya dari pihak kerajaan. Ada juga yang cuba menunggang isu ini dengan mengambil kredit dari usaha rakyat yang sudah mula bosan dengan karenah birokrasi kerajaan. Oleh itu eloklah kiranya kita ketahui serba sedikit sejarah penggunaan kain putih yang dianggap tidak sesuai oleh seorang ahli politik kerana menurut beliau, ia adalah tanda kekalahan. Tetapi sebenarnya bendera putih punyai beberapa tujuan lain dalam sejarah.

Sebagai ahli politik Islam haruslah mengambil kira juga tentang sejarah Kekhalifahan Umayyah yang menggunakan bendera kosong berwarna putih sebagai panji-panji empayar khalifah mereka, bahkan tujuannya adalah sebagai simbolik yang memperingati warna yang sinonim dengan Nabi Muhammad S.A.W di dalam Pe.ra.ng Badar. Adakah ahli politik tersebut memiliki pandangan ‘lambang kekalahan’ yang serupa terhadap Bani Umayyah?

Walau bagaimanapum tidak dinafikan, bendera putih, kain buruk, panji-panji, atau bahkan tuala pernah saja digunakan sebagai tanda menyerah atau gencatan sen.ja.ta bermula sejak zaman paling kuno di China, asalkan, ianya berwarna putih. Kemudian tradisi itu merebak ke seluruh dunia. Namun ia juga digunakan untuk variasi tujuan lain.

Tentera telah menggunakan bendera putih untuk menandakan penyerahan kalah selama ribuan tahun lamanya. Penyusun sejarah Rom kuno Livy menggambarkan sebuah kapal Carthage yang dihiasi dengan “kapas putih dan ranting zaitun” sebagai simbol parley (rundingan) semasa Pe.ran.g Punic Kedua, dan Tacitus kemudian menulis tentang bendera putih yang dipamerkan sebagai sebahagian dari unsur-unsur penyerahan pasukan Vitellia pada tahun 69 M dalam Pertem.puran Cremona Kedua.

Sebilangan besar sejarawan percaya panji-panji kosong berwarna putih sering digunakan kerana ia mudah untuk dilihat da  dibezakan dalam situasi perte.mp.uran yang memuncak. Oleh kerana kain putih sangat lazim di dunia kuno, mungkin juga pasukan tentera telah memanfaatkan bahan yang ada di tangan mereka itu.

Bendera putih kemudiannya menjadi popular dalam pepe.rangan di barat, tetapi bukti menunjukkan bahawa ia juga muncul tanpa dipengaruhi oleh budaya asing di China semasa era Dinasti Han Timur pada tiga abad pertama Masihi (zaman Tiga Negara). Mungkin Dinasti Han adalah yang paling awal menggunakannya.

Dalam sejarah Empayar Rom, sejarawan Cornelius Tacitus pernah menyebut tentang bendera putih digunakan untuk menyerah kalah pada tahun 109 M. Sebelum itu, tentera Rom akan menyerah kalah dengan mengangkat perisai yang dibaluti kain putih di atas kepala mereka.

Warna putih sememangnya telah lama dikaitkan dengan perkara mengenai kema.tian dan menjadi simbol berkabung dalam tradisi masyarakat China, ini memungkinkan para pejuang mereka mengibarkan bendera putih ketika menyerah kalah bagi menunjukkan rasa kesedihan mereka dalam kekalahan.

Bendera putih digunakan secara meluas pada Zaman Pertengahan di Eropah Barat untuk menunjukkan hasrat mahu menyerah. Warna putih juga sering digunakan secara umum untuk menunjukkan seseorang mahu dikecualikan dari perte.mpuran.

Antaranya adalah utusan semasa pera.ng yang tidak boleh diapa-apakan, jadi mereka membawa membawa tongkat putih, tahanan atau tebusan yang ditawan dalam pertem.pu.ran akan dilampirkan sekeping kertas putih pada topi atau helmet mereka, pasukan tentera yang telah menyerah akan diberikan tongkat putih jika mereka dilepaskan supaya mereka dijamin perjalanan yang selamat.

Dalam sejarah yang lebih terkini, bendera putih telah menjadi simbol yang diakui secara antarabangsa, bukan hanya untuk menyerah kalah, tetapi juga sebagai menyampaikan hasrat untuk memulakan rundingan dan gencatan sen.ja.ta di tengah medan per.an.g. Para utusan per.ang semasa abad pertengahan membawa tongkat berlilit kain putih dan panji-panji standard untuk membezakan diri mereka dari tentera.

Tentera semasa Pe.ran.g Saudara Amerika mengibarkan bendera gencatan sen.ja.ta berwarna putih bertujuan untuk menghentikan pertem.puran buat sementara waktu bagi petugas perubatan mengumpulkan mereka yang tercede.ra. Manakala, jika bendera putih dikibarkan dengan kuat, ia bermaksud pihak si pengibar mencadangkan agar kedua belah pihak mengadakan parley atau rundingan.

Penggunaannya mungkin telah meluas di seluruh benua, misalnya, penyusun sejarah Portugis, Gaspar Correia (yang menulis pada tahun 1550-an), mendakwa bahawa pada tahun 1502, seorang putera India, Zamorin dari Calicut, menghantar perunding yang membawa kain putih yang dililit pada sebatang tongkat sebagai tanda kehadirannya adalah secara aman kepada mus.uhnya, Vasco da Gama.

Berbagai makna bendera ini dengan varian tertentu kemudian ditetapkan dalam Konvensyen Den Haag dan Geneva pada abad ke-19 dan ke-20. Perjanjian yang sama juga melarang tentera menggunakan bendera putih untuk memalsukan penyerahan kalah mereka bagi menyera.n.g pasukan tentera m.usuh.

Pada tahun 1625, Hugo Grotius dalam De jure belli ac pacis (Tentang Undang-undang Pera.ng dan Perdamaian), salah satu teks yang menjadi asas undang-undang antarabangsa, mengiktiraf bendera putih sebagai tanda yang penggunaannya telah memberikan tanda yang membawa maksud tanda “menuntut rundingan tanpa perlu mengeluarkan suara, dan ianya wajib, seolah-olah dinyatakan dengan kata-kata.”

Bendera putih pada dasarnya adalah tanda suatu pihak atau individu yang membawanya dilindungi secara aman, atau tanda gencatan sen.ja.ta yang diiktiraf secara antarabangsa, dan permintaan mengadakan rundingan. Ia juga sering digunakan untuk menyatakan hasrat penyerahan diri, kerana pada dasarnya, pihak yang lemah atau menyedari kemenangan tidak memihak mereka adalah pihak yang akan meminta rundingan. Ia juga dikibarkan di atas kapal yang berfungsi sebagai kapal kartel.

Bendera putih menunjukkan kepada semua bahawa pihak pemohon rundingan yang akan menghampiri mu.suh adalah tidak bersen.ja.ta, hanya dengan niat untuk menyerah atau keinginan untuk berkomunikasi secara aman. Orang yang membawa atau mengibarkan bendera putih tidak boleh diapa-apakan, dan pembawanya juga tidak dibenarkan melepaskan tem.bakan.

Penggunaan bendera untuk memohon rundingan dimasukkan di dalam Konvensyen Den Haag tahun 1899 dan 1907 Bab III Perkara 32, 33 dan 33. Seorang individu dianggap sebagai anggota parlementaire akan diberi kuasa oleh salah seorang ketuanya untuk berkomunikasi dengan yang pihak musuh, Jabatan Pertahanan Amerika Syarikat mentakrifkannya sebagai ejen yang ditugaskan oleh seorang komander pasukan tentera yang bertem.pur di lapangan untuk pergi secara peribadi ke barisan hadapan musu.h bagi tujuan berkomunikasi atau berunding secara terbuka dan terus dengan komander musuh.

Mereka yang ditugaskan ini akan membawa bendera putih. Seorang parlementaire mempunyai hak untuk tidak diganggu, bersama-sama peniup trumpet / selumpret, pemain gendang, pembawa panji, dan jurubahasa yang mungkin menemaninya.

Ketua pihak yang dikirimkan bendera rundingan tidak diwajibkan menerimanya dalam apa jua keadaan. Dia boleh mengambil segala langkah yang diperlukan bertujuan untuk mencegah si utusan memanfaatkan misinya bagi mendapatkan maklumat. Sekiranya berlaku penyalahgunaan (rundingan), dia berhak menahan utusan itu untuk sementara waktu. Utusan akan kehilangan haknya yang tidak boleh diganggu jika terbukti tanpa keraguan bahawa dia telah memanfaatkan kedudukan istimewanya untuk memprov.okasi atau melakukan perbuatan khian.at.

Penggunaan bendera secara tidak betul dilarang oleh undang-undang peran.g dan merupakan jenayah khianat dalam pe.rang. Terdapat banyak kes yang melaporkan kelakuan sebegitu rupa dalam kon.fl.ik, seperti tentera yang menggunakan bendera putih sebagai muslihat untuk mendekati dan menye.ran.g tentera musuh, atau pembu.nuhan terhadap tentera yang cuba menyerah kalah dengan membawa bendera putih.

Lain pula ceritanya pada tahun lepas apabila kerajaan Jerman didapati telah menggantikan bendera Taiwan dengan bendera kosong berwarna putih di bawah penyenaraian untuk negara itu di dalam laman web kementerian luar negeri, ini menimbulkan persoalan yang mendorong para warganet Taiwan bahawa adakah Jerman memaksudkan bendera putih itu sebagai tanda Taiwan menyerah kepada China.

Laman web Pejabat Persekutuan Luar Negeri Jerman memadamkan bendera Taiwan dan menggantikannya dengan bendera berwarna putih. Dalam sidang media pada 10 Julai 2020, jurucakap dan wakil kementerian luar negeri mendakwa perubahan tersebut sesuai dengan “dasar satu China” di Jerman.

Jadi, pada dasarnya, penggunaan bendera putih di kalangan rakyat kita yang sedang menghadapi kri.sis Covid pada saat ini bukanlah suatu perkara yang bertentangan atau salah dari segi penggunaannya, kerana ia menandakan seseorang sedang memerlukan bantuan. Dalam sejarahnya yang telah dinyatakan di atas, bendera putih telah digunakan untuk pelbagai tujuan, dan bukan untuk menyerah kalah semata-mata.

Ia digunakan sebagai tanda rundingan, sebagai tanda memberikan laluan kepada bantuan kecemasan terhadap askar yang ce.de.ra, serta sebagai tanda berkabung dalam tradisi masyarakat Cina. Memandangkan rakyat Malaysia masih ada yang tercicir dalam menerima bantuan, maka inilah inisiatif terbaik yang mungkin mampu dilaksanakan oleh sesama rakyat sendiri.

Mungkin rakyat sudah muak, sudah kecewa dengan kegagalan kerajaan menangani kri.sis ini namun setiap kali berlakunya peningkatan, hanya rakyat biasa sahaja yang akan dijadikan sasaran untuk menanggung kesalahan. Jika kerajaan tidak serius mahu membantu rakyat, biarlah rakyat membantu sesama sendiri sambil membuktikan bahawa mereka telah pun menuruti setiap perintah yang ditetapkan.

Berbeza, sangat berbeza konteks penggunaan bendera putih oleh rakyat Malaysia hari ini dengan bendera putih yang amat sinonim digunakan bagi mengejek-ejek negara Perancis kerana peranannya yang dianggap penakut dalam pe.ran.g semenjak bermulanya era moden.

RUJUKAN:

Koerner, Brendan I. (March 21, 2003). Why Do Surrendering Soldiers Wave White Flags?. Slate. The Slate Group. Graham Holdings Company.


Ngalinuh Bala @ Kilah Ratu: Wira Polis Kelabit Melawan K0munis

“Pasokan Polis Di-Raja Malaysia
berasa megah di-atas keberanian luar biasa yang telah Enche pamirkan di-kala
sa-kumpulan kechil eskot di-mana Enche ada-lah sa-orang menganggotainya pada 29
APRIL 1972 di-Batu 51, Jalan Ulu Oya.

Semangat keperwiraan Enche bukan
sahaja telah menyelamatkan nyawa pekerja-pekerja JKR dan rakan-rakan
seperjuangan Enche bahkan juga telah berjaya mengusir musoh-musoh tersebut dari
kawasan pertemporan dan seterus-nya membunoh dan menchederakan beberapa orang
daripada mereka. Sebilangan senjata-senjata dan dokumen-dokumen juga dapat
diperolehi.

Sesunggoh-nya
keberanian dan semangat keperwiraan Enche yang tidak ada tolok banding- nya itu
akan tetap terchatit di-dalm lambaran sejarah Polis Di-Raja Malaysia”

IGP- Tun
Muhammad Salleh bin Ismail, 1972

Ini merupakan
satu surat penghargaan yang telah diterima oleh seorang bujang berani dari kaum
Kelabit berasal dari Pa Lungan, Bario bernama Ngalinuh Bala @ Kilah Ratu pada
tahun 1972.  Surat ini dititipkan kepada
beliau oleh IGP pada masa itu iaitu Tun Muhammad Salleh bin Ismail sebagai
tanda penghargaan atas jasa beliau ketika satu operasi pada tanggal 29 April
1972.

Sub Inspektor
(B) Ngalinuh Bala @ Kilah Ratu merupakan salah seorang daripada enam orang anak
Sarawak yang menerima darjah tertinggi Kerajaan Malaysia iaitu Pingat Seri
Pahlawan Gagah Perkasa (SP).  Satu pingat
terhormat yang bukanlah sembarangan individu boleh menerimanya kerana hanya
yang terbukti berani dan gagah akan diberikan penghormatan sedemikian rupa dari
Yang Dipertuan Agong Malaysia.  Beliau
menerima pingat tersebut pada tanggal 6hb Julai 1972 selepas beliau menunjukkan
keberanian menentang satu gerombolan k0munis seramai 100 orang di Jalan Ulu
Oya, Sibu pada tanggal 29hb April 1972.

Mengimbau
kisah keperwiraannya pada tanggal 29 April 1972 itu, Ngalinuh yang berpangkat
Sarjan pada masa itu diarahkan untuk mengetuai satu skuad Pasukan Polis Hutan
Sarawak untuk menyertai konvoi tiga buah lori milik Jabatan Kerja Raya Sarawak
yang sarat dengan muatan bahan letupan dinamit bagi tujuan kerja-kerja letupan
di kuari Mubal yang terletak di Batu 54, Jalan Ulu Oya, Sibu.

Oleh kerana
ia melibatkan bahan letupan maka adalah satu prosedur biasa bagi para anggota
keselamatan untuk bersama-sama menyertai konvoi kerajaan telahan lagi pada masa
itu k0munis masih lagi bermaharajalela di Sarawak.  Bahan letupan itu sudah tentu berharga bagi k0munis
yang sering melakukan serang hendap lantas mencuri segala bekalan senjata dan
bahan letupan yang boleh mereka gunakan kelak.

Konvoi
Ngalinuh dan JKR pada hari itu bertolak kira-kira jam 1 petang dan tatkala
baharu menjengah 3/4 perjalanan menghampiri destinasi iaitu padajam 2 petang
itulah mereka diserang hendap oleh k0munis.
Serangan hendap dengan peluru yang bertali arus mensasarkan konvoi
mereka telah menyebabkan Ngalinuh dan skuadnya menggunakan apa sahaja
perlindungan yang ada sambil memastikan penjawat awam dari JKR dijaga dan dalam
keadaan selamat.

Setelah itu
baharulah Ngalinuh dan skuadnya mula membalas tembakan yang diamati datangnya
dari arah bukit bersebelahan jalan tersebut.
Tidak mahu membuang simpanan peluru yang ada, Ngalinuh bersama
pembantunya iaitu Koperal Itim telah mengatur strategi bagi memastikan mereka
boleh mendekati kawasan musuh. Taktiknya adalah setiap pergerakan Ngalinuh akan
dilindungi oleh Koperal Itim dan begitulah sebaliknya sehinggalah kedua-duanya
berjaya menghampiri kawasan musuh tanpa mampu dijejaki.

Diceritakan
pihak k0munis telah cuba menyekat kemaraan Ngalinuh dan Itim dengan seupaya
mereka namun pertempuran selama hampir empat jam itu langsung tidak boleh
meredakan semangat mereka.  Biar muntahan
peluru menyasarkan mereka, berpantang mati sebelum ajal Ngalinuh dan Itim tetap
mara.  Sekitar jam 6 petang pula, skuad
Ngalinuh disertai oleh satu pasukan polis hutan dengan jumlah 20 orang anggota
yang mendengar bunyi bising tembakan ketika membuat rondaan di kawasan
tersebut.

Dengan
pasukan yang semakin besar itulah, Ngalinuh dan pasukan polis hutan
terus-terusan memerangi k0munis biarpun bilangan k0munis lebih ramai daripada
mereka.  Melihat bilangan pasukan semakin
besar menyebabkan k0munis menukar strategi serangan iaitu membahagikan
pasukannya menjadi tiga kumpulan kecil.
Dengan penukaran strategi itu juga menyaksikan amukan peluru k0munis
datang dari segenap arah.  Dan hanya pada
masa itulah Ngalinuh cedera ditembak oleh penembak tepat k0munis yang
bersembunyi tanpa disedari di sebalik bukit kecil.  Ngalinuh cedera terkena tembakan di bahagian
paha kanan.

Cedera dan
menanggung kesakitan yang sudah tentu memeritkan bukanlah satu hal yang besar
bagi Ngalinuh kerana semangat perjuangannya tetap membara.  Untuk mengangkat bendera putih tanda menyerah
kalah jauh sekali di dalam diari setiap anggota keselamatan lantas k0munis
durjana tetap diperangi sebaik mungkin.
Dengan taktik yang bijak mereka berjaya menangkap beberapa orang k0munis
hidup-hidup dan ada yang berjaya dibunuh.
Mungkin k0munis sudah berputus asa akhirnya menyaksikan mereka sendiri
berundur dan kabur dari lokasi serangan hendap yang mereka reka sendiri.

Menjelang
malam sementara menunggu bantuan sampai dari Sibu, Ngalinuh dan pasukan polis
hutan terus bertahan di lokasi serangan.
Sebarang kemungkinan serangan berulang mungkin terjadi sekiranya mereka
tidak siaga.  Letih, lapar malahan
bekalan peluru juga semakin berkurangan menjadikan mereka sasaran yang terlalu
mudah sekiranya ada serangan berulang.
Biar ada yang cedera, tugasan mereka untuk menjaga kenderaan yang
dipenuhi bahan letupan yang berharga itu tetap diteruskan. Keesokan harinya
baharulah bantuan sampai dan Ngalinuh sendiri mengetuai penyerahan k0munis yang
berjaya ditangkap dan mayat k0munis kepada anggota tentera.

Menurut
sumber risikan dipercayai serangan hendap pada tanggal 29hb April 1972 itu
sudahpun diatur dua tiga hari sebelum kejadian.
Difahamkan rahsia sulit jadual laluan dan perjalanan konvoi JKR yang
sarat dengan bahan letupan berharga itu sudah sampai ke pengetahuan k0munis
melalui “orang dalaman” JKR sendiri.
Suatu waktu dahulu bukanlah satu rahsia, mata dan telinga k0munis itu
ada di mana-mana sahaja dan inilah yang amat merisaukan anggota keselamatan
kita.

Disamping itu
serangan hendap pada konvoi JKR itu sudah tentu adalah untuk mencuri bekalan
bahan letupan sehingga menyebabkan k0munis hanya menyasarkan tembakan ke arah anggota
keselamatan tetapi tidak pada kenderaan.
Taktik k0munis adalah membunuh anggota keselamatan seberapa ramai yang
mereka boleh agar senang mereka mengambil bahan letupan itu untuk kegunaan
mereka.  Namun sayangnya yang mereka
depani adalah satu pasukan polis hutan Sarawak yang berjuang sehingga ke
titisan terakhir menyebabkan cita-cita mereka langsung tidak kesampaian.

Atas dedikasi
dan keberanian yang ditunjukkan oleh Ngalinuh Bala pada tanggal 1 Julai 1983,
beliau dinaikkan pangkat menjadi Sergeant Major dan seterusnya 1 Januari 1999
sekali lagi dinaikkan pangkat sebagai Sub-Inspector sehinggalah beliau bersara
daripada dunia kepolisian pada tahun 2003.

Inilah satu
pengkisahan mengenai keberanian yang ditunjukkan oleh seorang anak Kelabit
berasal dari Bario yang merupakan penerima Pingat Seri Pahlawan Gagah
Perkasa.  Jasa dan pengorbanannya dilupa
jangan dan sejarahnya turut jangan dilenyapkan buat pengetahuan kita
semua.  Individu seperti Ngalinuh
bergalang nyawa untuk memastikan keamanan yang kita kecapi sekarang.

-HB-

RUJUKAN:


Permainan Tradisional Purba Berusia 4,000 Tahun Ditemui Di Oman

Permainan papan batu berusia 4,000 tahun telah ditemui di sebuah lokasi penempatan era Zaman Gangsa dan Zaman Besi di Oman. Jangan keliru, walaupun ia diperbuat daripada batu namun ia dipanggil sebagai ‘permainan papan’ kerana konsep permainan yang mendatar.

Selain itu menara batu turut ditemui disitu dan ini membuktikan aktiviti perdagangan Zaman Gangsa telah berlaku di kawasan yang sama, di mana penemuan ini menjadi bukti dan tanda kedudukan perdagangan prasejarah dan pusat ekonomi.

Tinjauan arkeologi sebelum ini telah mengenal pasti beberapa tapak perkhemahan prasejarah, perkuburan, penempatan dan struktur menara dalam kawasan berhampiran perkampungan Ayn Bani Saidah, Oman.

Sepasukan ahli arkeologi yang menggali di tapak penempatan awal Zaman Gangsa baru-baru ini telah membentangkan set penemuan baharu termasuk permainan papan berusia 4,000 tahun yang dianggap telah menjadi tumpuan dalam mesyuarat ‘copper traders’ meetings’

Permainan Papan Batu Ditemui Di Sudut  Terpencil

Para penyelidik diketuai bersama oleh Prof. Piotr Bieliński dari Pusat Arkeologi Mediterranean Poland (CAŚ), dengan beberapa orang saintis dari Universiti Warsaw serta Dr. Sultan al-Bakri dari Kementerian Oman.

Artikel yang diterbitkan oleh PCMA menjelaskan bahawa penggalian baru-baru ini dilakukan di salah satu sudut yang paling kurang ambil perhatian di Oman, seperti di banjaran Hajar. Selain lokasinya yang terletak secara strategik di persimpangan laluan yang menghubungkan tapak arkeologi Bat di Selatan, Buraimi dan Al-Ayn di Utara dan pantai Sohar di bahagian Timur.”

Bermain Dengan “Ibu Api”

Penggalian di tapak penempatan dijalankan di kawasan arkeologi yang terletak berhampiran Umm an-Nar (Ibu Api), iaitu sebuah tapak arkeologi Zaman Gangsa yang wujud sekitar 3300-1200 SM. Beberapa objek tembaga turut ditemui di tapak berkenaan namun yang lebih penting, bukti pemprosesan tembaga juga ditemui. Ini bermakna penempatan itu terlibat dalam perdagangan tembaga yang menguntungkan.

Penemuan paling menarik di tapak itu ialah permainan papan batu yang ditandakan pada permukaan tanah atau batu dan membuat lubang sebesar cawan.

Menariknya permainan ini hampir serupa dengan permainan purba yang ditemui di India, zaman Mesopotamia bahkan merentasi lautan Mediterranean Timur.

Dalam lipatan sejarah ketamadunan manusia, permainan ‘firesides’ pada mulanya dimainkan dengan menggunakan cengkerang, batu, kayu dan tulang.

Permainan berpapan kadangkala digunakan bagi tujuan ramalan. Cuma permainan tradisional yang ditemui di Oman agak rumit untuk dijelaskan kegunaan lainnya.

Asal-usul Permainan Papan Purba

Bukti lain permainan papan purba turut dijumpai di Turki, Syria dan Iraq. permainan jenis ini begitu popular di zaman purba dan ini boleh dijelaskan bahawa permainan papan sering diberikan sebagai hadiah diplomatik yang berharga.

Memiliki permainan papan adalah simbol status yang menandakan kekayaan. Tambahan pula, susun atur papan geometri sangat luar biasa, dan kerana betapa pentingnya permainan ini sehingga ia sering dijumpai di dalam kubur sebab ia dilihat sebagai alat penting di akhirat.

Tamadun-tamadun lain turut mempunyai permainan papan sendiri termasuklah tamadun Mesir purba dengan permainan Senet mereka yang bermula pada zaman Hesy-Ra, dan ia merupakan salah satu permainan papan tertua mengikut rekod sejarah.

Manakala permainan catur dipercayai berasal dari permainan India iaitu Chaturanga, permainan yang digambarkan dalam teks abad ketujuh Masihi sebagai permainan simulasi pertempuran antara empat formasi tempur tentera India.

Faedah Permainan Berpapan

Permainan papan atau board game yang baru ditemui di Oman adalah serupa dengan konsep reka bentuk permainan Chaturanga /catur.

Bermain permainan ‘board game’ bukan sahaja merangsang otak daripada perkembangan ingatan dan menguatkan proses pemikiran kompleks.Pemain dapat membangunkan kemahiran kognitif penting seperti membuat keputusan, pemikiran strategik dan penyelesaian masalah.


Batu Rosetta: Salah Satu Khazanah Arkeologi Teragung

Batu Rosetta merupakan salah sebuah penemuan yang paling signifikan dalam sejarah arkeologi. Artifak ini dihasilkan pada Zaman Ptolemaik dan ditemukan semula pada lewat kurun ke-18. Berkat penemuan Batu Rosetta, hieroglif Mesir purba dapat difahami dan diterjemahkan sekaligus mendedahkan banyak rahsia yang disimpan oleh tamadun Mesir purba.

Walaupun kisah penemuan dan penyelidikan ke atas batu ini melibatkan ilmuwan-ilmuwan lain, individu yang diberi kredit utama ialah Jean-Francois Champillion dari Perancis sehingga mereka yang lain dilupakan dan dibayangi oleh Champillion. Jika kita melihat daripada sudut yang berbeza, kisah seputar Batu Rosetta juga mengandungi unsur dramatik dek perseteruan Perancis-Belanda pada era Napoleon. Rentetan perseteruan ini, artifak berkenaan pada akhirnya jatuh ke tangan Muzium British walau ianya ditemui oleh Perancis.

APAKAH ITU BATU ROSETTA?

Batu Rosetta merupakan sebuah bongkah batu granodiorit berwarna hitam. Ia diandaikan sebagai sebuah pecahan dari sebuah stele yang saiznya lebih besar, namun hancur pada zaman silam. Walau bagaimanapun, pecahan-pecahan lain bagi stele berkenaan masih belum ditemui sehingga kini. Batu Rosetta berukuran kira-kira satu meter tinggi dan 0.75 meter lebar.

Batu ini mengandungi tiga jenis tulisan yang berbeza – iaitu hieroglif Mesir purba (bahagian atas), aksara demotik (bahagian tengah) dan bahasa Yunani (bahagian bawah). Ketiga-tiga teks ini menceritakan kisah yang sama. Justeru, dengan memahami satu tulisan memadai untuk menafsir tulisan yang lain. Berkat kewujudan tiga jenis tulisan inilah makanya Champollion berjaya memecahkan rahsia hieroglif Mesir purba.

SIAPAKAH YANG MENEMUKAN BATU ROSETTA?

Kisah penemuan semula Batu Rosetta bermula pada tahun 1798, tahun di mana Napoleon Bonaparte menyerang Mesir. Perancis berhasrat mahu menakluki Mesir yang pada masa itu merupakan wilayah naungan Empayar Uthmaniyah (walau pada hakikatnya ia dikawal oleh Mamluk). Hasrat sebenar Napoleon adalah untuk menggunakan Mesir sebagai pangkalan bagi menjejaskan laluan British ke India.

Perancis dengan mudah berjaya merebut Iskandariah dan Kaherah dari tangan Mamluk. Pada tahun berikutnya, Perancis melancarkan ekspedisi ketenteraan ke Palestin dan Syria, namun berakhir apabila mereka gagal menakluki Acre. Pada tahun inilah Batu Rosetta ditemui.

Memasuki pertengahan bulan Julai 1799, Perancis membaiki sebuah kubu usang (yang mereka namakan semula sebagai Kubu Julien) yang terletak berhampiran kota pelabuhan Rashid, pantai utara Mesir. Perancis memanggil kota tersebut sebagai Rosetta. Semasa kerja pembinaan semula kubu tersebut dijalankan, seorang jurutera tentera yang bernama Pierre-Francois Bouchard menyedari bahawa sebongkah batu yang ditemui di kubu tersebut dipenuhi dengan tulisan.

Lantaran menyedari signifikan yang dimiliki oleh artifak berkenaan, maka beliau pun menghantar batu itu ke Institute d’Egypte (Institusi Keilmuan Mesir) yang terletak di Kaherah. Dicatatkan bahawa Napoleon sendiri turun bagi memeriksa Batu Rosetta sebelum beliau kembali ke Perancis pada bulan Ogos tahun sama.

MENGAPA BATU ROSETTA AKHIRNYA BERADA DI MUZIUM BRITISH?

Bagi Perancis, Batu Rosetta dianggap sebagai trofi kemenangan mereka. Namun, artifak berharga itu sama sekali tidak berkesempatan pulang ke Paris. Keberadaan Perancis di Mesir tidak berlangsung lama, memandangkan mereka menyerah kalah kepada British dan Uthmaniyah pada tahun 1801. Salah satu rampasan yang diambil oleh British ialah Batu Rosetta.

Oleh kerana itu, artifak berkenaan dibawa ke England. Tambahan, orang British meninggalkan jejak, atau boleh juga kita sebut sebagai vandalisme, ke atas Batu Rosetta. Dua tulisan berwarna putih boleh dilihat dengan jelas pada bahagian hujung Batu Rosetta yang rosak, satunya di sebelah kiri dan satu lagi di sebelah kanan. Tulisan yang di sebelah kiri berbunyi, “Captured in Egypt by the British army in 1801” sementara tulisan yang lain pula berbunyi, “Presented by King George III”.

KESUKARAN DALAM MEMAHAMI DAN MENTERJEMAH HIEROGLIF

Pada akhirnya, Batu Rosetta pun disimpan di Muzium British, Londok. Semenjak itu, artifak berkenaan dipamerkan di sana, kecuali pada era Perang Dunia Pertama di mana ia dipindahkan secara sementara ke kawasan bawah tanah untuk tujuan keselamatan. Tidak lama kemudian, kapur putih digunakan bagi mewarnakan inskripsi pada batu berkenaan untuk membuatkannya lebih mudah dibaca.

Di samping itu, salinan demi salinan dan transkripsi demi transkripsi prasasti purba itu dikeluarkan supaya ia dapat dikaji oleh ilmuwan di seluruh dunia. Pada waktu itu, tulisan hieroglif dan demotik pada Batu Rosetta masih belum difahami. Justeru, ramai ilmuwan memilih untuk memulakan usaha dengan tulisan Yunani.

Pun begitu, walaupun bahasa Yunani sudah pun dikuasai secara meluas dalam kalangan ilmuwan Barat pada masa itu, usaha menterjemahkan teks merupakan satu cabaran yang berbeza memandangkan bahasa Yunani yang digunakan pada Batu Rosetta merupakan variasi yang kurang difahami oleh mereka. Apapun, terdapat beberapa orang ilmuwan yang berhasil menterjemahkan teks Yunani pada Batu Rosetta sekaligus mendorong kepada penterjemahan dua teks lain.

Walaupun Champoillion diberi kredit atas penterjemahan hieroglif Mesir purba, usaha untuk memahami dan menterjemah tulisan itu sudah pun bermula sebelum kurun ke-19. Seorang ahli kaji Mesir purba di Institusi Arkeologi UCL, Okasha El Daly pernah membentangkan sebuah kertas kajian tentang minat orang Arab pada zaman pertengahan terhadap hieroglif serta usaha mereka dalam menterjemahkannya. Pada waktu itu, hieroglif dan demotik sudah tidak lagi digunakan. Kedua-dua tulisan ini digunakan buat kali terakhir pada kurun ke-5M. Inskrispi terakhir yang diketahui menggunakan tulisan tersebut adalah dari Philae, sebuah pulau yang terletak berhampiran sempadan selatan Mesir.

Satu contoh yang diutarakan oleh El Daly bagi menyokong dakwaannya itu adalah beberapa buah masjid yang dibina di atas tapak kuil Mesir purba yang ditinggalkan, di mana hal ini tentunya akan menimbulkan persoalan tentang maksud simbol-simbol yang ada pada runtuhan purba itu dalam kalangan orang-orang Islam yang beribadah di masjid berkenaan.

Minat mereka terhadap hieroglif juga dapat dilihat menerusi motif ukiran yang mereka hasilkan. Tambahan lagi, menurut El Daly, Mesir sejak zaman purba lagi masyhur sebagai bumi ilmu. Oleh kerana itu, orang Islam yang menguasai Mesir pada kurun ke-7 meyakini bahawa dengan memahami dan menterjemah tulisan hieroglif, mereka akan dapat mengakses gudang keilmuan Mesir purba.

Keilmuan ini menggamit minat khusus golongan ahli alkimia (alkemis). Dalam Kitab al-Aqalim karya Abu al-Qasim al-Iraqi, sebagai contoh, kita dapat menemukan simbol-simbol alkimia yang berinspirasikan tulisan hieroglif. Beberapa ahli alkimia lain malah cuba menafsir hieroglif, seperti Jabir ibn Hayyan yang hidup pada kurun ke-8 Masihi.

Menurut ilmuwan pada zaman terkemudian, Jabir pernah menulis sebuah karya ensiklopedia tentang penterjemahan pelbagai tulisan purba, termasuklah hieroglif. Cuma malangnya, karya tersebut musnah. Ahli alkimia Muslim lain yang turut melakukan hal yang sama ialah Ibnu Wahishiya, ilmuwan dari Iraq pada kurun ke-10. Memandangkan buku beliau tentang penterjemahan hieroglif terselamat sehingga sekarang, maka Ibnu Wahishiya dianggap sebagai ilmuwan pertama yang cuba menterjemah hieroglif.

Apapun, beliau memberikan sumbangan baru dengan mengemukakan bahawa beberapa simbol hieroglif memainkan kefungsian yang lain, iaitu sebagai satu penegasan.  Simbol-simbol sebegini lazimnya diletakkan di penghujung perkataan dan digunakan bagi menegaskan maksud sebenar perkataan tersebut.

Menurut El Daly, karya Ibnu Wahishiya menunjukkan betapa beliau memahami bahawa simbol-simbol hieroglif mempunyai nilai fonetik dan bukan hanya sekadar gambar atau simbol semata-mata. Walau bagaimanapun, pengetahuan ini sebenarnya telah pun diperoleh oleh ilmuwan-ilmuwan Muslim lain selain Ibnu Wahishiya.

Di Eropah sendiri, usaha untuk menterjemah hieroglif Mesir purba jauh mendahului penemuan Batu Rosetta. Misalnya, ahli kaji Mesir purba dari British, E.A. Wallis Budge mendapati usaha menyelidiki hieroglif di era moden sudah pun bermula sejak tahun 1556, tahun di mana Giovanni Piero Valeriano Bolzani menerbitkan Hieroglyphica, iaitu sebuah karya rasmi tentang sistem tulisan Mesir purba dan bangsa-bangsa lain. Pada kurun-kurun berikutnya, ramai ilmuwan cuba melanjutkan usaha menterjemah tulisan purba itu, namun tiada yang berjaya.

Kegagalan mereka, yang masing-masing sememangnya mempunyai latar belakang keilmuan yang tinggi, boleh diandaikan berpunca daripada aksara-aksara hieroglif dan cara simbol-simbol digunakan yang masih belum mereka fahami. Oleh kerana itu, penting bagi mereka untuk memahami terlebih dahulu sifat tulisan hieroglif sebelum memulakan sebarang usaha untuk menterjemahkannya.

BERMULA DARIPADA TEKS YUNANI KE DEMOTIK DAN SETERUSNYA KE HIEROGLIF MESIR

Berbalik semula pada Batu Rosetta, sebaik sahaja teks Yunani selesai diterjemah, ilmuwan berupaya mengusahakan penterjemahan teks hieroglif dan demotik. Salah seorang ilmuwan yang menyelidiki teks pada artifak tersebut ialah Silvestre de Sacy, orientalis Perancis. Beliau berusaha menterjemah teks demotik dengan merujuk pada teks Yunani pada tahun-tahun awal kurun ke-19.

De Sacy cuba mengenal pasti nilai fonetik yang terkandung dalam setiap simbol. Namun, selain daripada mengenal pasti beberapa nama Yunani yang ada pada teks berkenaan, beliau sama sekali tidak berhasil melakukan sebarang progres. Sesudah melihat usahanya itu tidak membawanya ke mana-mana, de Sacy pun akhirnya berputus asa.

Ilmuwan pertama yang benar-benar berjaya menemukan sesuatu tentang Batu Rosetta adalah polimath dari British, Thomas Young. Pada tahun 1814, Young memulakan penyelidikan ke atas Batu Rosetta. Walaupun beliau menumpu pada teks demotik, Young juga cuba menyelidiki teks hieroglif.

Empat tahun kemudian, beliau menerbitkan artikel-artikel tentang penemuannya itu di dalam Encyclopaedia Britannica. Sewaktu Young menjalankan kajian, tersebar andaian yang mengatakan bahawa simbol-simbol hieroglif yang ditutup dalam cartouche (satu bujur yang disertai garis melintang pada satu hujung simbol) pada hakikatnya merupakan ejaan fonetik bagi nama-nama kerabat diraja. Young menerapkan hipotesis ini dalam kajiannya dan menyedari bahawa ia berhasil. Selain itu, dengan melihat hala pandangan haiwan dan burung dalam teks berkenaan, Young menemui arah pembacaan yang betul.

Pun begitu, walau dengan segala penemuan signifikan ini, hieroglif pada Batu Rosetta masih tidak berhasil diterjemahkan. Sebahagian kegagalan ini berpunca daripada keraguan Young berkenaan nilai fonetik pada simbol-simbol hieroglif. Walaupun beliau tahu yang simbol bagi nama-nama asing mempunyai nilai fonetik, beliau enggan menerapkan kaedah tersebut pada keseluruhan teks.

Pandangannya ini dibantah oleh Jean-Francois Champollion yang memulakan kajian terhadap Batu Rosetta pada 1820an. Pada tahun 1822 hingga 1824, Champollion mengemukakan bahawa beberapa simbol hieroglif sememangnya mempunyai nilai fonetik, sementara simbol lain mempunyai nilai ideografik dan simbol yang lain lagi berfungsi sebagai penegasan. Champollion juga mengutarakan bahawa teks hieroglif itu merupakan terjemahan kepada teks Yunani dan bukannya sebaliknya.

Walaupun penterjemahan teks hieroglif kini mencapai keberhasilan, ia masih belum memadai lantaran banyak teks yang perlu dikaji dengan lebih lanjut sebelum hipotesis Champollion itu boleh diterima. Penyelidikan lanjut ini berlangsung sepanjang dekad-dekad berikutnya, dan akhirnya meraihkan Champollion gelaran ‘Bapa Egyptologi’.

KANDUNGAN BATU ROSETTA

Berkenaan kandungan pada teks Batu Rosetta, ia secara asas bercerita tentang pengisytiharan yang mengesahkan pemerintahan Ptolemy V. Berdasarkan teks berkenaan, ahli-ahli kaji Mesir purba berupaya meletakkan usia teks itu pada 196SM, iaitu ulang tahun pertama pemahkotaan firaun Ptolemy V yang mewarisi takhta Mesir pada tahun 205M ketika berusia enam tahun.

Pun begitu, beliau hanya dimahkotakan setelah berkuasa selama beberapa tahun lantaran berlaku sejumlah pemberontakan di seluruh kerajaannya. Apapun, pengisytiharan yang dikeluarkan pendeta-pendeta Mesir (mungkin dari Memphis) itu bertujuan sebagai simbol pemahkotaan firaun dan penyerahan status dewa kepada Ptolemy. Sebagai ganjaran, mereka diberikan sejumlah kurniaan seperti pelepasan cukai dan kebenaran untuk berhimpun secara tahunan di Memphis, bukannya Iskandariah seperti kebiasaan.

KISAH BATU ROSETTA MASIH BERTERUSAN…

Kisah Batu Rosetta mungkin hanya bermula pada kurun ke-2SM. Namun, kisahnya masih terus berlanjutan dan mengandungi banyak babak. Bermula daripada tujuan asal penghasilannya sebagai pemasyhuran Ptolemy V (dan kurniaan firaun kepada kelas pendeta), babak penceritaan berpindah kepada kisah penemuan semula batu berkenaan sekaligus memerikan perseteruan antara Britain dan Perancis pada era Napoleon, serta peranan yang ia mainkan dalam usaha penterjemahan hieroglif Mesir purba. Pada hari ini, kisah seputar Batu Rosetta masih berlanjutan dan memasuki babak yang baru.

Walaupun pada masa kini ia ditempatkan di Muzium British, kerajaan Mesir menyuarakan tuntutannya ke atas artifak tersebut. Batu Rosetta dianggap sebagai artifak yang dicuri, namun menurut konvensyen moden, anggapan tersebut tidak terpakai pada awal kurun ke-19.

Akan tetapi, kerajaan Mesir tetap jua bertegas dan berkeras mahu Batu Rosetta (dan artifak-artifak lain dari negara terbabit) dipulangkan semula kepada mereka. Muzium British juga menunjukkan kebulatan tekad dalam mengekalkan artifak berharga itu di dalam simpanannya. Konflik ini masih berlanjutan sehingga kini dan hanya masa sahaja yang dapat menentukan hala tuju penceritaannya.

TERJEMAHAN:

Wu Mingren. (31 Mei 2020). The Rosetta Stone: One of Archaeology’s Greatest Treasures. Ancient Origins. https://www.ancient-origins.net/artifacts-ancient-writings/rosetta-stone-0013790


Foil – Penyerlah Watak Pengkaya Kisah

Penafian

1) Artikel ini bukan membincangkan berkenaan foil aluminium yang boleh didapati di mana-mana pasaraya berdekatan. Anda salah tempat.

2) Penulisan ini tidak membincangkan berkenaan ‘The Freudian Trio’. Mungkin saya akan tulis di masa hadapan.

Pendahuluan

Sang jauhari sering menempatkan logam berkilat seperti emas di bawah batu permata bagi menyerlahkan lagi manikam tersebut, sekaligus meningkatkan lagi kecantikan dan kualiti bahan kemas itu. Dengan kepelbagaian jenis cara rekaan barang kemas seperti cincin, setiap orang mampu melakarkan perbezaan antara sebentuk cincin dengan cincin yang lain, walau bahan yang digunakan hampir sama.

Begitu juga dengan perihal manusia, iaitu kepala sama hitam, hati lain-lain. Antara perbezaan dari segi fizikal, hinggalah dari segi perangai dan pemikiran, ianya merupakan lumrah yang ada pada setiap makhluk, hatta manusia sekalipun. Tiada seorang pun dalam dunia ini yang serupa, pasti ada perbezaan antaranya. Walaupun demikian, penyatuan tetap berjaya dilakukan atas sebab pegangan yang sama dari segi pendapat, pemikiran, dan minat sekumpulan orang.

Maksud ‘Foil’

Kata kunci bagi memahami ‘Foil’ ialah ‘Penonjolan Sesebuah Sifat’ dan ‘Perbandingan Antara Kedua-dua Watak’. Gabungan kedua-dua kunci tersebut menghasilkan trope ‘foil’, yang bermaksud penyerlahan sifat-sifat yang membezakan dua orang watak yang berbeza.

‘Foil’ tidak semestinya bertentangan, namun ia menonjolkan sifat lawan kedua-dua watak. Kebiasaanya trope ini digunakan bagi watak ‘baik’ dan watak ‘buruk’. Sifat watak baik ditekankan dengan sifat watak buruk, dan sebaliknya.

Jalan cerita juga mampu digunakan untuk menjana trope ‘foil’, dimana antara dua situasi berbeza yang berlaku antara sebuah subplot dan plot utama dapat ditonjolkan, sekaligus memperkayakan lagi teknik penceritaan.

Panduan Ringkas Penggunaan ‘Foil’

Semua watak dalam sebuah cerita boleh diletakkan trope ‘foil’, kecuali satu pihak sahaja, iaitu Protagonis. Beliau diharamkan dari memakai trope ini, kerana beliaulah penggerak utama cerita tersebut. Namun, watak lain boleh digunakan sebagai perbandingan ‘foil’ terhadap Protagonis. ‘Foil’ boleh digunakan seberapa banyak yang mungkin bagi sesebuah penceritaan.

Kebiasaanya ‘foil’ digunakan oleh antagonis, dimana mereka boleh jadi ada perbezaan ketara dari segi perangai, kuasa, fahaman, matlamat, malah cara pelaksanaan matlamat itu sendiri, bergantung kepada pengolahan penulis. Ia juga boleh dipasang keatas watak deuteragonis, dan watak sampingan yang lain.

Sebagai contoh, siri Dragon Ball. Watak utama Goku tidak boleh digunakan sebagai ‘foil’, namun watak lain boleh, contohnya Vegeta sebagai sebuah ‘foil’ terhadap Goku.

Kepentingan ‘Foil’ dalam Penceritaan

Banyak contoh yang boleh dicari di pelbagai jenis cerita yang ada di mukabumi ini. Pengarang boleh menggunakan ‘foil’ sebagai sokongan kepada sesebuah cerita keatas watak rekaan dan teknik penceritaan. Bagi watak protagonis, ianya boleh digunakan untuk menunjuk kelebihan atau kelemahan beliau.

Bagi plot, ianya merupakan sebuah penerokaan berkenaan apa yang bakal terjadi sekiranya pihak protagonis memilih jalan yang berbeza, iaitu mengambil langkah yang sama seperti yang dilakukan oleh watak ‘foil’ tersebut.

Penggunaan trope ini secara baik dan berkesan mampu menampakkan kehebatan watak utama, atau memperjelaskan lagi kecacatan watak tersebut, sekaligus mampu menjadi gambaran tepat terhadap dunia realiti.

Kesebergunaan ‘Foil’ dalam Penceritaan

Sebagaimana tropes yang lain, ‘Foil’ juga boleh dibentuk dan dikaitkan dengan trope yang lain. Dengan menggunakan ‘Foil’ sebagai sebuah jambatan utama bagi kedua-dua tropes yang berbeza, sesuatu penceritaan akan menjadi lebih menarik dan bermakna.

Disini saya senarai pendekkan contoh pengolahan trope ‘Foil’ yang paling selalu digunakan oleh penulis.

1) Watak Tunggal yang menjadi ‘Foil’ Watak Lain

2) ‘Foil’ yang Berpasangan

3) ‘Foil’ Berkenaan Perasaan & Pemikiran

4) ‘Foil’ bagi Jantina

5) Situasi yang Berlaku Apabila Dua Watak ‘Foil’ Bertembung

Contoh Terkenal Penggunaan ‘Foil’

Di sini terdapat beberapa contoh penggunaan trope ini yang telah disenarai pendekkan bagi kemudahan pembaca dan penulis.

1) Anime dan Manga

Dragon Ball – Banyak watak di dalam siri ini yang menjadi ‘foil’ terhadap Goku.

2) Filem

How to Train Your Dragon 2

Deadpool

Aku suka Deadpool!.

3) Permainan Video

World of Warcraft

Varian, please come back!

Katawa Shoujo

4) Sastera

Harry Potter

Epik Gilgamesh

5) Live-Action Televisyen

Star Trek

6) Animasi Barat

Samurai Jack

Penutup

Dengan adanya trope ini, maka para penonton bukan sahaja dapat mengesan perbezaan antara dua orang watak yang kelihatan sama dari segi permukaan, malah mengambil pengajaran daripadanya.

Dapat saya simpulkan bahawa trope ‘foil’ dari segi watak dan pembawaannya beserta jalan cerita menjadi penyerlah bagi dua sifat yang berbeza, tidak semestinya hanya dipakai kepada antagonis, dan boleh dipakai diatas beberapa watak.

Seperti biasa, sila kongsikan pandangan anda tentang trope ini, dan nyatakn watak apa berkaitan ‘foil’ yang anda gemar.

Until the next time guys. See ya! J

Rujukan

1) Bunting, J. (n.d). Literary Foils: Does Your Captain Kirk Have a Spock?. Diambil dari thewritepractice.com

2) Anonymous. (2018, Februari 8). A Definition of Foil Character and Famous Examples from Literature. Diambil dari https://penlighten.com

3) Anonymous. (n.d). Foil. Diambil dari https://tvtropes.org

4) Anonymous. (n.d). Foil. Diambil dari https://literarydevices.net

5) Anonymous. (n.d). What is a Foil? Definition, Examples of Literary Foil Characters. Diambil dari https://writingexplained.org

Do you want to know how I got these Sauces?


Sisi Gelap Sebuah Meritokrasi

Melalui ‘meritokrasi’ masyarakat kita telah dididik bahawa semua orang adalah bebas, mampu, ‘free to make it’, mencapai cita-cita dan aspirasi kejayaan jika seseorang itu mempunyai bakat, tenaga dan usaha.

Cumanya, tanpa sedar, ‘meritokrasi’ juga mempunya sebuah sisi gelap ataupun ‘the downside’ .

Dimana idea ‘cantik’ zaman moden ini secara tidak langsung telah memukalkan apa sahaja perkara ataupun sesiapa yang ‘gagal’, ‘kurang berjaya’ sebagai sebuah manifesto kemalasan dan kekurangan bakat.

Berbeza dengan pandangan tradisional yang mana, golongan ini dilihat sebagai sebuah ‘ketidakupayaan’, ‘kurang bernasib baik’ ataupun lebih ekstrim lagi sebagai sebuah ‘kemalangan’.

Kerana pada hemat ‘meritokrasi’, jika sesiapa yang berada di puncak sememangnya layak dan ‘deserve’ dengan kejayaan mereka hasil daripada usaha jerih payah mereka, makanya..

Siapa yang berada dibawah juga seharusnya layak dan ‘deserve’ dengan kegagalan mereka.

Maka lahirlah, sebuah masyarakat ‘metrokratik’ yang melihat kemiskinan itu sebagai sebuah ‘ketidakupayaan’ ataupun ‘kurang bernasib baik’ sebagai bukti sebuah ‘kegagalan’ dan sememangnya layak dengan mereka.

Daripada seorang yang ‘kurang bernasib baik’ kini, golongan ini dicop sebagai ‘yang gagal’,’yang malas’, ataupun lebih kejam lagi ‘losers’.
.
.
Apa penyelesaianya? ‘ubat’nya?

‘Ubat’nya, masyarakat perlu di’endorsed’kan dengan sebuah budaya ataupun ‘belief’, bahawa kejayaan itu bukan hanya semata-mata datang dengan usaha dan bakat.

Kerana ‘kegagalan’, ‘kurang bernasib baik’, ‘tragedi’, you name it, juga boleh menimpa semua orang termasuklah yang baik,berbakat dan berusaha sekerasnya.

Makanya, menghina, melabel ataupun menghukum mereka, bukanlah jawapannya kerana bukankah golongan ini selayaknya menerima ihsan, belas kasihan daripada kita?

Sekian.


William James Sidis: Genius Tanpa Nama

Lahir pada 1 April 1898, lelaki Amerika ini merupakan manusia Indigo dengan IQ dalam 250-300. Berikut pencapaian peribadi beliau:

1. Membaca New York Times pada umur 18 bulan.
2. Menguasai 8 bahasa (Latin, Yunani, Perancis, Rusia, Jerman, Hebrew, Turki & Armenia) pada umur 8 tahun.
3. Mengambil jurusan Matematik di Havard University pada umur 11 tahun.
4. Sepanjang berada di universiti, Sidis telah menguasai lebih 40 bahasa dan dialek.
5. Pada umur 17 tahun, dia mengajar di Rice University, Houston, Texas.

Sidis tidak menghabiskan pengajian beliau di Havard kerana memutuskan untuk berhenti mengambil jurusan matematik dan mengambil jurusan undang-undang di universiti sama pada September 1916. Kemudian berhenti sekali lagi setelah berada tiga tahun belajar undang-undang pada Mac 1919.

Dalam penglibatan politik, Sidis adalah sosialis berdasarkan dari penglibatan beliau dalam perayaan May Day di Boston pada 1919 dan kemudian ditangkap oleh pihak polis setelah berlaku keganasan pada perayaan itu. Setelah 18 bulan dipenjara, ibubapanya membawa Sidis ke California untuk menghalang beliau dari penglibatan politik.

Karya beliau tidaklah banyak beliau hasilkan. Antara karya beliau:

1. The Animate and the Inanimate (1925): Kajian mengenai angkasa lepas.
2. The Tribes and the States (1935): Mengenai sejarah menempatan Amerika dalam tempoh 100,000 tahun hingga tahun 1828 dengan nama samaran John W. Shattuck tetapi tidak berjaya diterbitkan.
3. Book of Vendergood: Penciptaan bahasa baru, Vendergood yang pernah beliau tulis pada umur 8 tahun.

Sebenarnya, Sidis pada zaman mahasiswanya bosan akan kehidupannya yang sentiasa diurus ibubapanya serta ahli akademik lain kerana keistimewaannya beliau. Sidis pernah menyatakan kebosanannya dan ingin hidup bebas dari urusan keduniaan tetapi dihalang serta diugut oleh orang sekelilingnya.

Kurang setahun Sidis mengajar di Rice University, dia mengambil keputusan untuk berhenti mengajar dan berpindah ke New England. Sahabatnya bertanya mengapa berhenti mengajar, Sidis menjawab:

“Aku tidak pernah tahu mengapa mereka (ibubapa) berikan aku kerja ini pada mulanya. Aku cuma disuruh pergi dan aku tidak bantah. Sebenarnya, aku tidak layak menjadi guru.”

Pada 1921, Sidis memutuskan untuk memulakan kehidupan bebasnya sendiri. Memulakan kerjanya seperti para pekerja lain di New York, beliau tidak berhubung lagi pada keluarganya dan meneruskan kehidupan bebasnya.

Pada 1944, Sidis meninggal pada umur 46 tahun di Boston.

Jika beliau meneruskan kajian matematik dan bahasa serta meneruskan penglibatan politik beliau, mungkin beliau menjadi ahli sains, bahasa atau falsafah politik yang hebat, mengalahkan Albert Einstein.

RUJUKAN:


Betapa Taksubnya Maharaja-Maharaja China Pada Air Maulihayat

Penghasilan air maulihayat (Elixir of Immortality) atau kita kenal sebagai ‘Philosopher Stone’ (Batu Hikmah) adalah ilmu alkimia tertua dan terkenal sepanjang lipatan sejarah.

Tamadun China dikatakan adalah pelopor kepada penghasilan air maulihayat ini dan ramai maharaja berusaha hasilkan air maulihayat yang sempurna namun pengakhirannya hanya tragik semata. Antara maharaja/raja China yang berusaha hasilkan Air Maulihayat adalah:

Mengikut lagenda, raja Qingxing yang yang memerintah negeri Chu ini pernah hasilkan Air Maulihayat namun air maulihayat itu dirampas kemudian diminum oleh salah satu pengawalnya.

Maharaja yang pertama menyatukan seluruh China ini obses dengan kehidupan abadi di akhir hayatnya. Baginda pernah menghantar beberapa ekspedisi ke luar China semata-mata mencari air maulihayat tersebut.

Ekspedisi terakhir yang diketuai oleh ahli alkimia bernama Xu Fu tidak kembali ke China setelah melakukan penjelajahan dua kali di Jepun. Sesetengah ahli alkimia China memberikan pil merkuri dan menyakinkan Huang akan keberkesanannya menjadi hidup abadi namun akhirnya baginda m.ati diracun.

Maharaja dinasti Han ini pernah melantik beberapa ahli alkimia untuk membantu baginda mencari Air Maulihayat. Ahli alkimia bernama Li Shaojun pernah memberitahu baginda akan cara menghasilkan air maulihayat tetapi memerlukan roh untuk menjayakannya. Pada akhirnya, segala usaha Wu tiada hasilnya.

Pada usia 25 tahun, maharaja dinasti Jin ini risau akan penuaaan dirinya dan pasukan ahli alkimia memberikan pil yang dipercayai mampu undurkan usia. Namun baginda juga menerima nasib yang sama seperti maharaja Qin.

Maharaja yang memerintah Utara Wei ini berminat dengan ilmu alkimia kemudian berusaha menghasilkan Air Maulihayat. Air maulihayat-air maulihayat yang baginda hasilkan akan diuji menggunakan banduan yang bakal menerima hukuman m.ati. Hasilnya gagal dengan kem.atian para banduan setelah menelan air maulihayat dan Daowu tidak lagi meneruskan kajiannya.

Maharaja Wu ini mengetahui akan Air Maulihayat tetapi tidak seperti maharaja terdahulu, baginda curiga akan keberkesanannya. Walau bagaimanapun, baginda minum juga air maulihayat tersebut atas pujuk rayu ahli alkimia diraja. Baginda tidak merasa apa-apa dan beberapa tahun kemudian Wu mangkat akibat sakit.

Seperti maharaja Wu dinasti Liang, maharaja pertama dari Utara Qi mencurigai akan Air Maulihayat namun atas sikap ingin tahu, baginda hasilkan juga air maulihayat tersebut dan disimpan dalam kotak jed agar baginda meminumnya ketika usia tua. Tiada sumber sahih tentang Wenxuan meminum air maulihayat itu.

Maharaja dinasti Tang ini berminat tentang Air Maulihayat dan baginda mengarahkan para alkimia diraja buatkan air maulihayat untuk dirinya. Siap hasilkan air maulihayat, Xianzong terus minum, tidak pedulikan arahan dari ahli alkimia akan ujian air maulihayat itu. Akhirnya, baginda menjadi gila dan dib.nuh oleh salah satu sida.

Maharaja yang mengambil takhta dinasti Tang dari ayahandanya ini percaya bahawa air maulihayat yang Xianzong minum itu perlu diminum banyak kali sehingga mendapat kesan hidup abadi. Akibat tebiat meminum air maulihayat, baginda keracunan oleh merkuri.

Pada akhir hayat, Wuzong yang mengalami sakit tua berbaring di katil dan meminum Air Maulihayat atas arahan ahli alkimia. Akibatnya, baginda sukar bertutur selama 10 hari dan mengalami kekacauan emosi. Wuzong kemudian mangkat pada 846.

Xuanzong dipujuk oleh ahli alkimia untuk meminum Air Maulihayat pada akhir pemerintahan baginda. Xuanzong minum air maulihayat itu dan baginda mengalami paranoid dan mudah marah. Tahun 859, tumbuh bisul di belakang baginda dan mangkat pada tahun yang sama. Baginda diisytiharkan mangkat akibat keracunan merkuri.

Maharaja yang menggulingkan dinasti Tang dan pengasas dinasti Liang Akhir ini juga meminum Air Maulihayat kemudian seluruh tubuhnya tidak bermaya dan dib.nuh oleh puteranya.

Maharaja pertama dari Selatan Tang ini meminum air maulihayat atas saranan ahli alkimia diraja. Kesan penggunaannya menjadikan baginda cepat marah dan kesihatannya semakin teruk. Pada 30 Mac 943, baginda mengalami sakit tenat dan puteranya, Li Jing datang melawat ayahandanya. Pernah Li Bian mengotakan ayat terakhir di telinga puteranya:

“Beta mengambil ubat yang diperbuat dari emas dan batu untuk panjangkan usia beta, tetapi mereka (ahli alkimia) menyakiti beta. Kamu harus berhati-hati akan hal ini.”

Maharaja dinasti Ming ini memulakan projek penghasilan Air Maulihayat saat ia tidak lagi menjadi obsesi maharaja terdahulu dan ahli alkimia diraja. Baginda menggunakan darah haid hamba wanita sebagai bahan utama air maulihayat. Akibat meminum banyak air maulihayat, Jiajing keracunan merkuri dan ketua ahli alkimia yang melarikan diri setelah kemangkatan baginda telah ditangkap.

Maharaja dinasti Qing ini adalah maharaja China terakhir mengamalkan penggunaan air maulihayat dan baginda juga mangkat akibat keracunan merkuri, walaupun terdapat teori lain menyatakan Yongzheng dib.nuh oleh ahli keluarga diraja sendiri.


Siapakah Pengasas Sebenar Kuala Lumpur?

Siapa yang asaskan Kuala Lumpur ialah satu persoalan yang sering bermain diminda warga kota.

Ada yang dakwa ia diasaskan oleh Yap Ah Loy atau Raja Abdullah tetapi tak disokong oleh fakta sejarah yang tepat. Kalau sebut nama Haji Abdullah Hukum, ia terhad kepada beberapa kawasan sekitar Kuala Lumpur. Justeru, pengasas sebenar Kuala Lumpur bukan tiga individu ini tetapi seorang figura Mandailing bernama Sutan Puasa.

Sutan Puasa atau nama sebenarnya Sutan Naposo merupakan seorang bangsawan berdarah Mandailing dari suku Lubis. Beliau berasal dari Tobang, sebuah kawasan yang terletak di Mandailing Atas, Sumatera. Sutan Puasa bersama-sama orang Mandailing lain berhijrah ke Tanah Melayu sekitar awal abad ke-19 selepas tercetusnya Perang Padri di Sumatera.

Apabila orang Mandailing membuka sesebuah petempatan di Semenanjung Tanah Melayu, terdapat beberapa persamaan dari segi lokasi yang dipilih. Pertama, lokasi petempatan terpencil tetapi mempunyai akses kepada air (sama ada tasik atau sungai). Ini bagi membolehkan aktiviti penanaman padi dan perlombongan dapat dijalankan di situ.

Kedua, ia merupakan sebahagian daripada misi kebudayaan mereka bagi menubuhkan sebuah kerajaan atau kawasan pentadbiran sendiri. Dan ketiga, jika berlaku ketegangan di kampung baru, sesetengahnya akan berhijrah dan membuka petempatan baru di tempat lain yang dikenali sebagai kampung anak. Ini berlaku kepada Raja Bugis dan Raja Mengampang di Hulu Langat, Selangor.

Kuala Lumpur atau lebih tepat Sungai Lumpur sebenarnya telah diduduki oleh orang Mandailing sejak 1800 lagi. Selepas tahun berkenaan, aktiviti perlombongan terutama bijih timah menjadi kegiatan ekonomi utama di situ. Tetapi yang menariknya di sini ialah kedudukan orang Mandailing (Kuala Lumpur) yang terletak di kawasan pedalaman.

Setelah beberapa tahun di Kuala Lumpur, Sutan Puasa mula membangunkan kawasan-kawasan di situ. Ini termasuk mengundang beberapa pelombong China iaitu Hiu Siew dan Ah Sze Keledek untuk membangunkan aktiviti perlombongan bijih timah di Ampang.

Menjelang 1850, Haji Abdullah Hukum merekodkan semasa beliau tiba di situ, Sutan Puasa telah diberi kebenaran oleh Sultan Selangor untuk mengutip cukai di Kuala Lumpur. Pada ketika itu, rumah-rumah kedai dan beberapa batang jalan telah wujud. Ini menunjukkan kemajuan di bakal ibu kota negara sebenarnya berlangsung lama sebelum ketibaan Kapitan Yap Ah Loy yang selalu didakwa sebagai pengasas Kuala Lumpur.

Tetapi semuanya berubah akibat Perang Klang. Di satu pihak ialah Raja Abdullah, Raja Ismail (putera Raja Abdullah) dan Tengku Kudin, menantu Sultan Abdul Samad dan Yamtuan Selangor. Sementara di sebelah sana ialah kerabat diraja Selangor yang menyokong Raja Mahadi. Di Kuala Lumpur, pilihan telah dibuat dengan Sutan Puasa menyatakan sokongan tidak berbelah bahagi kepada Raja Mahadi.

Sutan Puasa cuba memberontak bagi mendapatkan keadilan bagi orang Mandailing tetapi ia digagalkan di Hulu Langat pada 1875. Akibatnya, beliau dipenjarakan selama setahun sebelum dibebaskan dengan jaminan $5,000. Setelah itu, Sutan Puasa tinggal seketika di Jalan Batu sebelum memilih duduk di satu perkampungan Mandailing di Jalan Chow Kit.

Beliau terus bekerja sebagai peraih bijih timah dan peniaga sehinggalah kembali ke rahmatullah pada 1905. Sutan Puasa kemudiannya dikebumikan di Tanah Perkuburan Islam Jalan Ampang, tempat sama ramai figura Mandailing yang terkenal dikebumikan.

Oleh: Azizul Farhan

Nak tahu lebih banyak lagi fakta menarik tentang budaya dan sejarah orang Melayu? Baca je KITAB TAMADUN MELAYU, sekarang kami ada Jualan PASCA PBAKL dengan diskaun istimewa. Cepat klik dekat https://bit.ly/40FLVup


Projek Anchor SPM – Siri Melayu Dengan Kualiti Netflix?

Aku ingat lagi zaman sekolah aku. Bagi aku, kita semua yang tak skema, yang zaman nakal-nakal dulu pernah pakai toyol. Kalau zaman aku sekolah dulu, trial dengan exam biasa, kami dalam kelas ada sistem tersendiri dalam meniru. Ini semua telah kembalikan nostalgia zaman sekolah betul.

Aku tolong Sejarah, member cina yang selalu score 100 math akan tolong Math, yang power subjek-subjek lain akan tolong setiap antara satu sama lain dalam kelas. Dan cara kami buat gini memang dah dirancang, dan aku tak rasa sekolah aku jer, semua sekolah sama. Kalau kau tak pernah buat, tahniah lah aku ucapkan sebab kau mesti murid kesayangan cikgu, dan pelajar contoh.

Sebab tu masa orang tuduh cerita ni tak tiru Bad Genius, aku tak berapa setuju sebab sekolah-sekolah kat Malaysia pun pernah buat benda yang macam dalam Bad Genius. Cerita dia kantoi atau tak kantoi jer. Dan pengalaman kita sebagai rakyat Malaysia bawak toyol masuk dalam kelas pun akhirnya diterjemahkan ke dalam bentuk TV Series.

Aku boleh beri jaminan yang Projek Anchor SPM ni memang netflix material. Kalau Bad Genius genre dia ke arah heist, cerita ni genre dia ke arah Teen Drama. Tak fokus sangat kat heist dia, tapi fokus bagaimana perkembangan karakter-karakter ketika melalui usia remaja mereka, dan bagaimana peristiwa rancangan meniru mereka ini membuatkan mereka jumpa kedewasaan mereka.

Itu resepi utama kalau untuk teen drama. Dan resepi ini berjaya dicapai dengan baiknya dalam drama ni. Sebab tu aku cakap ia berjaya. Kau dapat tengok budak-budak ni kenal erti persahabatan, kenal erti setia kawan, deme kenal erti cinta monyet, deme kenal pasal pengkhianatan, kekeluargaan dan seumpama dengannya.

Setiap watak dalam cerita ini memang represent setiap elemen yang ada. Semua ni dicapai dengan projek nak meniru dalam SPM diaorang sebagai anchor yang mengerakkan semua perkembangan watak tersebut. Tapi takde perkembangan watak sebaik watak Hilmi.

Hilmi, ketua pelajar yang awalnya berpesan bahawa pelajar STIA tidak akan mengkhianati kawan. Itu prinsip setiap batch budak sekolah STIA ni. Tapi perkembangan watak dia daripada seorang ketua pelajar yang cover member-member dia buat hal, kepada seorang yang akhirnya menjadi pengkhianat kepada kata-kata dia.

Pelakon yang bawa watak ni ni berjaya membawa watak tersebut dengan baik. Kerana cinta, kerana belahan jiwa, dan bagaimana dia potray dia patah hati, dia potray rasa dikecewakan, bagaimana dia potray dendam dia, dan Nadhir yang bawa watak Hilmi memang berjaya.

Sebab tu walau dia buat benda paling jahat pun, tetap ada fans yang support Hilmi sebab faham kekecewaan yang dia hadapi. Kalau ada orang support heel turn villain, bermaksud writing tu superb atau pelakon dia berjaya watak tersebut atau kedua-duanya.

Dan bukan sahaja Hilmi jer berjaya watak dia dengan berjaya. Adlin sebagai Pengetua yang desperate nak jaga nama sekolah, Aizad sebagai cool-guy yang misterius, atau Aida yang yang tersepit antara keluarga dan membantu sahabat. Kau memang dapat feel dengan lakon diaorang, lontaran skrip, dapat rasa perasaan dan ada empati pada kisah hidup deme.

Semua pelakon-pelakon ni adalah pelakon muda, yang bukan atas 30-an, dan kebanyakan pelakon baru dan mereka lebih berjaya dari pelakon yang dah ada nama. Tahniah sebab casting yang sesuai dengam watak. Aku suka betul dengan lakonan budak Nogori yang menangis masa dalam bilik pengetua masa kena soal siasat. Woii, siapa sangka Daiyan Trisha boleh berlakon?

Ada juga scene-scene macam aku rasa agak cringe, tak logik dan tak bersandarkan realiti sangat. Tapi elemen gini memang wujud dalam Teen Drama, sebab nak karter audiences remaja yang tonton. Aku rasa ada babak yang macam pengarah dia berangan sangat.

Macam tak wujud babak-babak pasal kehidupan sekolah-sekolah di Malaysia macam yang dipaparkan dalam cerita ni, tapi aku maafkan atas lesen kreatif nak bagi cerita ni lebih dramatik. Kalau realiti sangat membosankan pulak nanti. So elemen overdramatik, yang jadikan macam tak logik tu patut ada dalam cerita ni.

Aku puji macam mana jalan cerita Projek Anchor SPM buatkan aku ada kepercayaan semula pada drama Melayu. Satu-satunya drama Melayu yang buat aku tak senang duduk, bertepuk tangan, menyokong setiap watak-watak dalam ni. Aku boleh ada rasa empati pada watak-watak dalam ni, dan dah lama aku tak rasa benda ni masa layan drama Melayu sebab most of the time aku akan kutuk watak, skrip dan seumpama dengannya.

Lepas tu aku puji team prop dalam ni. Diaorang nak gambarkan bahawa suasana macam awal 2000-an macam tu. So, dalam cerita ni muzik yang budak-budak ni dengar, handphone yang digunakan, artis yang jadi pujaan, kereta yang dipakai pada zaman tu, fesyen rambut macam belah tengah si Hilmi dok buat, semua kena pada zamannya. Sesuatu yang kebanyakan drama dan filem Melayu tak mampu capai.

Plot-plot hole yang muncul pada setiap episod juga berjaya ditimbus dengan baik pada episod 7, menjawab kebanyakan soalan. Dan ending dia pulak aku agak baik, dan taklah menutup segala persoalan lain sebab ini penting untuk apa-apa peluang spin-off dan juga season 2.

Yang terakhir, aku nak puji sangat sinematografi dia. Cantik sangat aku tengok cerita ni, dan kenapa aku angkat satu level atas daripada kebanyakan drama Melayu yang lain. Director dia bukan pemalas, sentiasa cari shot yang menarik, dengan pengunaan grading warna yang kena dengan situasi, dan setiap babak yang dirakam. Bukan macam kebanyakan drama Melayu, pemalas betul. Shot alah kadar. Aku boleh cakap macam pengaruh sinematografi K-Drama sangat kuat dalam cerita ni.

Berapa bintang aku bagi? 7/10 aku rasa. Aku ulangi lagi, cerita ni capai level Netflix Material, bahkan jauh lebih baik daripada sebahagian drama-drama bersiri yang ada di Netflix. Sebab banyak jer citer omputeh dan Korea kat Netflix aku tak habis tengok, tapi cerita ni aku boleh tengok sampai habis.

P.S: Music score, OST untuk cerita ni pun besttt.